text:
KGAOLO 8
Didirišwa tša go Nea Bohlatse—Go Tšweletša Dikgatišo Bakeng sa Tšhemo ya Lefase ka Bophara
1, 2. (a) Lekgolong la pele la nywaga, ke’ng seo se thušitšego barutiwa go phatlalatša ditaba tše dibotse dinageng ka moka tšeo di bego di bušwa ke Roma? (b) Re na le bohlatse bofe lehono bja gore Jehofa o a re thekga? (Bona lepokisi le le rego, “ Ditaba tše Dibotse ka Maleme a Fetago a 670.”)
BAENG bao ba tlilego Jerusalema ba be ba sa kgolwe seo ba se kwago. Bagalilea ba be ba bolela maleme a šele ka go thelela, e bile molaetša wo ba bego ba o bolela o be o tanya šedi ya batheetši ba bona. E be e le ka Pentekoste ya 33 C.E., gomme barutiwa ba be ba amogetše ka mohlolo mpho ya go bolela ka maleme a fapafapanego—e le bohlatse bja gore Modimo o a ba thekga. (Bala Ditiro 2:1-8, 12, 15-17.) Ditaba tše dibotse tšeo ba ilego ba di bolela letšatšing leo di ile tša kwewa ke batho ba mehutahuta gomme ka morago tša phatlalala dinageng ka moka tšeo di bego di bušwa ke Roma.—Bakol. 1:23.
2 Lehono bahlanka ba Modimo ga ba bolele maleme a šele ka mohlolo. Lega go le bjalo, ba ruta batho ditaba tše dibotse ka maleme a mantši go feta lekgolong la pele la nywaga ka go fetolela molaetša wa Mmušo ka maleme a ka godimo ga a 670. (Dit. 2:9-11) Batho ba Modimo ba tšweleditše dikgatišo tše dintši kudu le ka maleme a mantši kudu moo molaetša wa Mmušo o fihlilego dikarolong ka moka tša lefase. * Se le sona ke bohlatse bjo bo sa ganetšegego bja gore Jehofa o diriša Kgoši Jesu Kriste go hlahla modiro wa rena wa boboledi. (Mat. 28:19, 20) Ge re dutše re ahlaahla tše dingwe tša didirišwa tšeo re di dirišitšego go phetha modiro wo nywageng e 100 e fetilego, ela hloko kamoo Kgoši ye ganyenyane-ganyenyane e re rutilego go kgahlegela motho ka o tee ka o tee le go re kgothaletša go ruta ba bangwe Lentšu la Modimo.—2 Tim. 2:2.
Kgoši e Hlamela Bahlanka ba Yona go Bjala Peu ya Therešo
3. Ke ka baka la’ng re diriša didirišwa tše di fapafapanego modirong wa rena wa boboledi?
3 Jesu o swantšhitše “lentšu la Mmušo” le dipeu gomme a swantšha mmu le pelo. (Mat. 13:18, 19) Go fo swana le ge molemi a ka diriša didirišwa tše di fapafapanego go letefatša mmu le go o lokišeletša go bjala peu go ona, batho ba Jehofa le bona ba dirišitše didirišwa tše di fapafapanego tšeo di ba thušitšego go lokišeletša dipelo tša batho ba dimilione gore ba amogele molaetša wa Mmušo. Tše dingwe tša didirišwa tšeo di ile tša dirišwa ka nakwana. Eupša tše dingwe, go etša dipuku le dimakasine, di sa phetha mošomo wa bohlokwa le lehono. Ka go se swane le e mengwe ya mekgwa e megolo ya poledišano yeo go boletšwego ka yona kgaolong e fetilego, didirišwa ka moka tšeo go bolelwago ka tšona kgaolong ye di thušitše bagoeledi ba Mmušo go boledišana le batho ka go lebanya.—Dit. 5:42; 17:2, 3.
4, 5. Dikeramafomo di be di bapalwa bjang, eupša di be di hlaela eng?
4 Dipolelo tše di rekhotilwego. Go tloga ka bo-1930 go fihla ka bo-1940, bagoeledi ba be ba diriša dipolelo tša Beibele tše di rekhotilwego tšeo ba bego ba di bapala ka dikeramafomo tša go rwalega. Polelo e nngwe le e nngwe e be e tšea metsotso ya ka tlase ga e mehlano. Tše dingwe di be di na le dihlogo tše dikopana, go etša “Boraro Botee,” “Pakatori” le “Mmušo.” Direkhoto tšeo di be di bapalwa bjang? Ngwanabo rena Clayton Woodworth, yo Monyenyane, yo a kolobeditšwego ka 1930 kua United States o re: “Ke be ke swara keramafomo yeo okarego ke sutukheisi, yeo e bego e na le nalete yeo ke bego ke swanetše go e bea gabotse ntlhaneng ya lerekhote gore le bapale gabotse. Ge ke fihla mojakong wa ntlo, ke be ke bula sutukheisi, ke beakanye nalete ya keramafomo gabotse ke moka ke kokote. Ge mong wa ntlo a bula mojako, ke be ke re: ‘Ke swere molaetša o bohlokwa wo ke ratago gore o o kwe.’” Beng ba dintlo ba be ba arabela bjang? Ngwanabo rena Woodworth o re: “Gantši ba be ba arabela gabotse. Eupša ka dinako tše dingwe ba be ba re tswalelela ka ntle. Ba bangwe ba be ba nagana gore ke rekiša dikeramafomo.”
5 Ka 1940 ke ge go šetše go na le dipolelo tše di rekhotilwego tša ka godimo ga tše 90 gomme go dirilwe direkhoto tša ka godimo ga milione. John E. Barr, yoo ka nako yeo a bego a bula madibogo kua Brithania gomme ka morago a hlankela e le setho sa Sehlopha se Bušago, o itše: “Go tloga ka 1936 go ya go 1945, keramafomo e be e le mogwera wa ka yo mogolo. Ge e le gabotse, mehleng yeo ke be sa ikwe gabotse ge ke se ka e swara. Go kwa lentšu la Ngwanabo rena Rutherford ge re bapalela batho dipolelo tša gagwe mejakong ya dintlo tša bona go be go kgothatša kudu; go le bjalo ka ge eka o eme kgauswi le wena. Ke therešo gore go nea bohlatse ka dikeramafomo go be go hlaela seka se segolo sa go ruta bodireding, e lego go kgona go kgoma dipelo tša batho.”
6, 7. (a) Mehola ya go diriša dikarata tša go nea bohlatse e be e le efe, eupša di be di hlaela’ng? (b) Jehofa o ‘butše melomo ya rena’ bjang?
6 Dikarata tša go nea bohlatse. Go thoma ka 1933, bagoeledi ba ile ba kgothaletšwa go diriša dikarata tša go nea bohlatse bodireding bja ntlo le ntlo. Karata ye e be e le ya bophara bja disenthimithara tše e ka bago tše 7,6 le botelele bja disenthimithara tše e ka bago tše 12,7. E be e na le molaetša o mokopana wa Beibele le maina a dikgatišo tše di theilwego Beibeleng tšeo mong wa ntlo a bego a ka di kgopela. Mogoeledi o be a nea mong wa ntlo karata yeo gomme a mo kgopele go e bala. Lilian Kammerud, yoo a kilego a hlankela e le moromiwa kua Puerto Rico le Argentina o itše: “Ke be ke tloga ke rata mokgwa wo wa go nea bohlatse ka karata.” Go re’ng a be a o rata gakaakaa? O itše: “Ba bantši ba rena ga re kgone go nea dithero tše di kwagalago. Ka gona mokgwa wo o nthušitše go tlwaela go boledišana le batho.”
7 Ngwanabo rena David Reusch, yo a kolobeditšwego ka 1918, o itše: “Dikarata tša go nea bohlatse di thušitše bana babo rena, ka gobane ke ba sego kae bao ba bego ba nagana gore ba kgona go nea dithero.” Lega go le bjalo, sedirišwa se se be se hlaela dilo tše dingwe. Ngwanabo rena Reusch o itše: “Ka dinako tše dingwe, re be re kopana le batho bao ba bego ba nagana gore re dimumu. Ge e le gabotse, ba bantši ba rena le go bolela re be re sa bolele. Eupša Jehofa o be a re lokišeletša go boledišana le batho ka ge re le badiredi ba gagwe. O be a le kgauswi le go bula melomo ya rena ka go re ruta go diriša Mangwalo ge re bolela le batho. O ile a dira seo ka go diriša Sekolo sa Bodiredi sa Pušo ya Modimo seo se thomilego ka bo-1940.”—Bala Jeremia 1:6-9.
8. O ka dumelela Kriste bjang gore a go tlwaetše?
8 Dipuku. Ga e sa le go tloga ka 1914, batho ba Jehofa ba tšweleditše dipuku tše di fetago 100 tše di fapafapanego tšeo di bolelago ka Beibele. Tše dingwe tša dipuku tšeo di be di hlamilwe ka mo go kgethegilego go tlwaetša bagoeledi gore e be badiredi ba atlegago. Anna Larsen wa kua Denmark yo a nago le nywaga e ka bago e 70 e le mogoeledi, o re: “Jehofa o re thušitše go ba bagoeledi ba atlegago kutšwanyana a diriša Sekolo sa Bodiredi sa Pušo ya Modimo le dipuku tše dingwe tšeo re bego re di hwetša. Ke sa gopola gore puku ya mathomo ya dipuku tšeo ke ya Theocratic Aid to Kingdom Publishers, yeo e lokolotšwego ka 1945. E ile ya latelwa ke ya “Equipped for Every Good Work,” yeo e gatišitšwego ka 1946. Gona bjale re na le ya Holwa ke Thuto ya Sekolo sa Bodiredi sa Pušo ya Modimo, yeo e gatišitšwego ka 2001.” Ruri Sekolo sa Bodiredi sa Pušo ya Modimo le dipuku tše dingwe di kgathile tema e kgolo ka ge Jehofa a dirile “gore re swanelege gabotse go ba badiredi.” (2 Bakor. 3:5, 6) Na o ingwadišitše Sekolong sa Bodiredi sa Pušo ya Modimo? Na o ya le puku ya Sekolo sa Bodiredi dibokeng beke e nngwe le e nngwe le go sepedišana le molebeledi wa sekolo ge a tsopola dintlha tše itšego go yona? Ge e ba o dira bjalo, o tla ba o dumelela Kriste gore a go tlwaeletše go ba morutiši yo a nago le bokgoni.—2 Bakor. 9:6; 2 Tim. 2:15.
9, 10. Dipuku tša rena di kgathile tema efe go bjaleng dipeu tša therešo le go di nošetša?
9 Jehofa o re thušitše gape ka go dira gore mokgatlo wa gagwe o gatiše dipuku tšeo di thušago bagoeledi go hlalosa dithuto tša motheo tša Beibele. Puku ya Therešo ye Išago Bophelong bjo bo sa Felego e be e atlega ka mo go kgethegilego. E gatišitšwe la mathomo ka 1968 gomme ya fetoša maphelo a batho ka lebelo. Sehlogo se sengwe ka go Tirelo ya Rena ya Mmušo ya November 1968 se itše: “Puku ye e be e sepela kudu tšhemong moo ka September bana babo rena ba ilego ba swanelwa ke go šoma le bošego gore ba e gatiše feketoring ya Mokgatlo kua Brooklyn.” Sehlogo seo se okeditše ka gore: “Nakong e nngwe ka August, dikgopelo tša puku ye ya Therešo di ile tša hlaela ka dikopi tša ka godimo ga milione le seripa!” Ka 1982, ke ge go šetše go gatišitšwe dikopi tša ka godimo ga tše 100 milione ka maleme a 116. Nywageng e 14 ya go thoma ka 1968 go fihla ka 1982, puku ya Therešo e be e thušitše batho ba ka godimo ga milione gore e be bagoeledigotee le rena ba Mmušo. *
10 Ka 2005 go ile gwa lokollwa puku e nngwe e kgahlišago kudu yeo re rutago batho Beibele ka yona, yeo e bitšwago Ke Eng Seo ge e le Gabotse Beibele e se Rutago? Go šetše go gatišitšwe dikopi tše 200 milione ka maleme a 256! Yona e bile le mafelelo afe? Ka nywaga e šupago feela, go thoma ka 2005 go fihla ka 2012, mo e ka bago batho ba 1,2 milione ba thušitšwe go ba bagoeledi ba ditaba tše dibotse. Nywageng yona yeo, palo ya batho bao re ithutago Beibele le bona e tlogile go mo e ka bago 6 milione gomme ya hlatlogela ka godimo ga 8,7 milione. Ga go pelaelo gore Jehofa o šegofatša maiteko a rena a go bjala dipeu tša therešo ya Mmušo le go di nošetša.—Bala 1 Bakorinthe 3:6, 7.
11, 12. Go ya ka mangwalo ao a lego dirapeng tše, dimakasine tša rena di be di hlametšwe bomang?
11 Dimakasine. Mathomong, Morokami o be o ngwalelwa “mohlatswana,” e lego batho bao ba nago le “kabelo pitšong ya legodimo.” (Luka 12:32; Baheb. 3:1) Ka October 1, 1919, mokgatlo wa Jehofa o ile wa lokolla makasine o mongwe woo o bego o hlametšwe batho ba bangwe, e lego batho ka moka. Makasine woo o ile wa ratwa kudu ke Barutwana ba Beibele le batho ka moka moo ka nywaga e mentši o ilego wa abja kudu go feta Morokami. Mathomong makasine woo o be o bitšwa The Golden Age. Ka 1937, leina leo le ile la fetošwa gomme wa bitšwa Consolation. Ke moka ka 1946, wa tsebja e le Phafoga!
12 Sebopego sa makasine wa Morokami le Phafoga! se be se dutše se fetošwa go theoša le nywagasome, eupša morero wa dimakasine tše ga se wa fetoga. E sa dutše e le go tsebatša Mmušo wa Modimo le go thuša batho go dumela Beibele. Lehono, Morokami o tšweletšwa ka dikgatišo tše pedi, kgatišo e ithutwago le kgatišo ya batho bohle. Kgatišo e ithutwago e hlametšwe “ba ntlo”—ke gore, ba “mohlatswana” le ba “dinku tše dingwe.” * (Mat. 24:45; Joh. 10:16) Kgatišo ya batho bohle yona e hlametšwe kudukudu batho bao ba sego ba hlwa ba tseba therešo eupša ba hlompha Beibele le Modimo. (Dit. 13:16) Phafoga! e hlametšwe kudu bao ba sa tsebego gakaalo ka Beibele le ka Modimo wa therešo e lego Jehofa.—Dit. 17:22, 23.
13. Ke’ng seo se go kgahlago ka dimakasine tša rena? (Sekaseka tšhate e rego, “ Dikgatišo Tšeo di Robilego Rekhoto ya Lefase.”)
13 Mathomong a ngwaga wa 2014, kgwedi e nngwe le e nngwe go be go gatišwa dikopi tša Phafoga! tša ka godimo ga tše 44 milione le dikopi tša Morokami tše e ka bago tše 46 milione. Phafoga! e be e fetolelwa ka maleme a e ka bago a 100 gomme Morokami ka maleme a fetago a 200, e lego seo se dirilego gore dimakasine tše e be tšona di fetolelwago ka maleme a mantši le go abja kudu go feta makasine le ge e le ofe lefaseng! Le ge se e le mohlolo, fela ga se sa swanela go re makatša. Dimakasine tše di swere molaetša woo Jesu a itšego o tla bolelwa lefaseng ka moka.—Mat. 24:14.
14. Ke’ng seo re bego re dutše re se kgothaletša ka mafolofolo, gona ka baka la’ng?
14 Beibele. Ka 1896, Ngwanabo rena Russell le badirišani ba gagwe ba ile ba fetoša leina la mokgatlo wo ba bego ba o diriša go gatiša dikgatišo tša rena gore o be le lentšu Beibele; mokgatlo woo o ile wa thoma go tsebja e le Watch Tower Bible and Tract Society. Phetogo yeo e be e tloga e swanetše ka gobane Beibele e be e dutše e le sedirišwa sa rena se segolo sa go phatlalatša ditaba tše dibotse tša Mmušo. (Luka 24:27) Ka go dumelelana le leina la semolao la mokgatlo wo, ka mafolofolo bahlanka ba Modimo ba ile ba kgothaletša batho go aba Beibele le go e bala. Ka mohlala, ka 1926, re ile ra diriša metšhene ya rena go gatiša Beibele ya The Emphatic Diaglott, e lego phetolelo ya Mangwalo a Bakriste a Segerika yeo e tšweleditšwego ke Benjamin Wilson. Go thoma ka 1942, re ile ra gatiša le go aba dikopi tše 700 000 tša phetolelo e feletšego ya King James Version. Ka morago ga nywaga e mebedi feela, re ile ra thoma go gatiša phetolelo ya American Standard Version, yeo e dirišago leina la Jehofa ka makga a 6 823. Ka 1950, re be re šetše re abile dikopi tša ka godimo ga tše 250 000.
15, 16. (a) Ke’ng seo se go kgahlago kudu ka Phetolelo ya Lefase le Lefsa? (Sekaseka lepokisi le le rego, “ Go Akgofiša Mošomo wa go Fetolela Beibele.”) (b) O ka dumelela Jehofa bjang go kgoma pelo ya gago?
15 Ka 1950 go ile gwa lokollwa Phetolelo ya Lefase le Lefsa ya Mangwalo a Bakriste a Segerika. Ke moka ka 1961 gwa lokollwa Phetolelo ya Lefase le Lefsa ya Mangwalo a Makgethwa yeo e feletšego. Phetolelo ye e godiša Jehofa ka go bušetša leina la gagwe moo le bego le tšwelela gona mongwalong wa mathomo wa Seheberu. Le gona leina la Modimo le tšwelela ka makga a 237 ka Mangwalong a Bakriste a Segerika. E le go kgonthišetša gore Phetolelo ya Lefase le Lefsa e nepagetše le go balega gabotse, e kaonefaditšwe ka makga a mmalwa, go akaretša morago bjale ka 2013. Ka 2013, go be go šetše go gatišitšwe dikopi tše di fetago tše 201 milione tša Phetolelo ya Lefase le Lefsa, e feletše goba ka karolo ya yona ka maleme a 121.
16 Ba bangwe ba arabetše bjang ka morago ga go bala Phetolelo ya Lefase le Lefsa ka segagabo bona? Monna yo mongwe yo a bolelago Senepali o itše: “Batho ba bantši ba be ba thatafalelwa ke go kwešiša phetolelo ya kgale ya Senepali ka gobane e diriša polelo ya kgale. Eupša gona bjale re kwešiša Beibele gabotse kudu ka gobane e diriša polelo yeo e dirišwago ka mehla.” Ge mosadi yo mongwe wa kua Central African Republic a be a thoma go bala phetolelo ya Sesango, o ile a thoma go lla gomme a re: “Leleme le le nkgoma pelo.” Go swana le mosadi yoo, yo mongwe le yo mongwe wa rena a ka dumelela Jehofa go kgoma pelo ya gagwe ka go bala Lentšu la gagwe letšatši le letšatši.—Ps. 1:2; Mat. 22:36, 37.
Go Leboga Didirišwa le Tlwaetšo Tšeo re di Neilwego
17. O ka bontšha bjang gore o leboga didirišwa le tlwaetšo tšeo o di newago, gona mafelelo e tla ba afe ge o ka dira bjalo?
17 Na o leboga didirišwa le tlwaetšo e tšwelago pele tšeo Kgoši Jesu Kriste a re neilego tšona? Na o ipha nako ya go bala dikgatišo tšeo mokgatlo wa Modimo o re neago tšona le go di dirišetša go thuša ba bangwe? Ge e ba go le bjalo, gona o tla dumelelana le mantšu a Kgaetšedi Opal Betler, yoo a kolobeditšwego ka October 4, 1914. Kgaetšedi Opal o itše: “Go theoša le nywaga, nna le monna wa ka [Edward] re be re diriša keramafomo le dikarata tša go nea bohlatse. Re be re nea bohlatse ka ntlo le ntlo ka dipuku, dipukwana le dimakasine. Re be re tsenela masolo a go phatlalatša melaetša e gatišitšwego dipampišaneng. Ka morago re ile ra rutwa go boela bathong bao ba bego ba thabela [seo ga bjale se bitšwago maeto a go boela] gotee le go swara dithuto tša Beibele magaeng a batho bao. Re be re swaregile kudu eupša re thabile.” Jesu o boletše e sa le pele gore balata ba gagwe ba be ba tla swarega kudu ka go bjala, go buna le go thaba gotee. Batho ba dimilione ba go swana le Kgaetšedi Opal ba ka hlatsela gore mantšu ao a Jesu ke a therešo.—Bala Johane 4:35, 36.
18. Re na le tokelo efe?
18 Bontši bja batho bao e sego ya hlwa e eba bahlanka ba Kgoši ba ka lebelela batho ba Modimo e le “ba sa rutegago le ba tlwaelegilego.” (Dit. 4:13) Eupša nagana ka se! Kgoši e dirile gore batho ba yona ba tlwaelegilego ba be le mafelo a bona ka noši a go gatiša, ba gatiše tše dingwe tša dikgatišo tšeo di fetolelwago ka maleme a mantši le go abja kudu historing! Sa bohlokwa le go feta, Kgoši ye e re rutile go diriša dikgatišo tše le go re tutueletša go di diriša go phatlalatša ditaba tše dibotse bathong ba ditšhaba ka moka. A tokelo e kgolo gakaakang ya go šoma le Kriste go bjaleng dipeu tša therešo le go buna barutiwa!
^ par. 2 Nywageng e lesome e fetilego e nnoši, batho ba Jehofa ba tšweleditše dikgatišo tše di theilwego Beibeleng tša ka godimo ga tše 20 bilione. Go oketša moo, gona bjale Wepesaete ya rena ya jw.org e dirišwa ke batho bao ba nago le Inthanete ba ka godimo ga 2,7 bilione lefaseng ka bophara.
^ par. 9 Tše dingwe tša dipuku tša go ruta batho Beibele tšeo di thušitšego bagoeledi go ruta therešo ya Beibele ke The Harp of God (yeo e gatišitšwego ka 1921), “Let God Be True” (yeo e gatišitšwego ka 1946), O ka Phela ka mo go sa Felego Paradeiseng mo Lefaseng (yeo e gatišitšwego ka 1982) le ya Tsebo e Išago Bophelong bjo bo sa Felego (yeo e gatišitšwego ka 1995).
^ par. 12 Bala tokollo ya Morokami wa July 15, 2013, letlakala 23, serapa 13, yeo e re hlalosetšago gabotse gore “ba ntlo” ke bomang.
Ithute ka mo go oketšegilego
Ba Gafetšwe Modiro wa go Fetolela “Dipolelo tše Kgethwa tša Modimo.”—Baroma 3:2
Dihlatse tša Jehofa di dirišitše diphetolelo tše dintši lekgolong le fetilego la mengwaga. Ke ka baka la’ng Dihlatse tša Jehofa di fetolela Beibele Seisemaneng sa mehleng yeno?


c: text/html

text:
TABA YA LETLAKALA LA KA NTLE | MMUŠO WO O SE NAGO BOMENETŠA
Mmušo wa Modimo
—Mmušo wo o se Nago Bomenetša
“Lebaka le legolo la gore go be le bomenetša ke gore bahlankedi ba mmušo ke ditho tša setšhaba, gomme ge e ba ditho tša setšhaba di na le bomenetša, gona le bahlankedi ba mmušo ba tla ba le bomenetša.” Ke kamoo go boletšego mohlahlobi yo mogolo wa tša ditšhelete wa kua Nicaragua ge a be a hlalosa lebaka leo ka lona a naganago gore bomenetša bja mmušong bo ka se fele.
Na o ka se dumele gore ge e ba setšhabeng go na le bomenetša, gona ga go pelaelo gore mmušo le ge e le ofe wo e lego karolo ya sona o tla ba le bomenetša? Ge e ba go le ka tsela yeo, gona mmušo wo o se nago bomenetša o ka se tšwe bathong. Beibele e hlalosa mmušo o bjalo—Mmušo wa Modimo, e lego mmušo woo Jesu a rutilego balatedi ba gagwe gore ba o rapelele.—Mateo 6:9, 10.
Mmušo wa Modimo ke mmušo wa kgonthe woo o bušago o le legodimong. O tla tšeela mebušo ka moka ya batho legato. (Psalme 2:8, 9; Kutollo 16:14; 19:19-21) Go fedišwa ga bomenetša mmušong go tla ba gare ga ditšhegofatšo tšeo Mmušo wa Modimo o tlago go di tlišetša batho. Ela hloko dibopego tše tshela tša Mmušo wa Modimo tšeo di kgonthišetšago se.
1. MATLA
BOTHATA: Mebušo ya batho e thekgwa ke balata ba yona ka tša ditšhelete, gantši e le ka metšhelo. Go tsena mo go bjalo ga tšhelete go leka bahlankedi ba bangwe go utswa, mola ba bangwe ba amogela letsogo-le-kobong bathong bao ba nyakago ba ba fokoletša metšhelo goba ditefo tše dingwe tšeo ba swanetšego go di lefa mmušong. Se se ka feleletša ka bothata bjo bo sa felego—mmušo o ka hlatloša metšhelo gore o lefelele ditahlegelo tše bjalo, gomme se le sona se ka dira gore go be le bomenetša bjo bo oketšegilego. Tikologong e swanago le yeo, batho bao ba botegago ba ka tlaišega le go feta.
THAROLLO: Mmušo wa Modimo o hwetša matla a wona go Modimo Ramatlaohle, e lego Jehofa. * (Kutollo 11:15) Ga o šome ka go kgoboketšwa ga metšhelo. Go e na le moo, go ba “yo matla kudu” ga Modimo le go nea ga gagwe ka seatla se se bulegilego ka ntle le boithati go kgonthišetša gore Mmušo wa Modimo o tla nea balata ba wona ka moka dinyakwa tša bona.—Jesaya 40:26; Psalme 145:16.
2. MMUŠI
BOTHATA: Susan Rose-Ackerman yo a tsopotšwego sehlogong se se fetilego o re maiteko a go fediša bomenetša a “swanetše go thoma bathong ba ka godimo.” Mebušo ga e sa botwa ge e leka go fediša bomenetša maphodiseng goba go bahlankedi ba mafelong a go phuruputša mola e sa bo fediše gare ga bahlankedi ba bagolo. Gaešita le mmuši yo a nago le mekgwa e mebotse o abetše go se phethagale. Go bjalo ka ge Beibele e re “lefaseng ga go motho yo a lokilego yo a dirago seo se lokilego gomme a sa dire sebe.”—Mmoledi 7:20.
Jesu o ile a gana go amogela letsogo-le-kobong le legolo ka go fetišiša leo le kilego la newa
THAROLLO: Ka go se swane le batho ba sa phethagalago, Jesu Kriste, yo Modimo a mo kgethilego gore e be Mmuši wa Mmušo wa Modimo, a ka se lekege go dira se se fošagetšego. Jesu o bontšhitše se ka go gana go amogela letsogo-le-kobong le legolo ka go fetišiša leo le kilego la newa, e lego “mebušo ka moka ya lefase le letago la yona.” Jesu o ile a holofetšwa gore o be a tla e newa ge a be a ka wela fase a rapela gatee mmuši wa lefase le, e lego Diabolo, borapeding bja maaka. (Mateo 4:8-10; Johane 14:30) Le nakong ya ge Jesu a be a tlaišwa wa go iša lehung, o be a ikemišeditše go dula a botega moo a ilego a gana sehlaretagi seo nkabego se ile sa dira gore a se kwe bohloko eupša e le seo nkabego se mo dirile gore a se hlaphogelwe ka mo go feletšego. (Mateo 27:34) Ka ge Modimo a mo tsošeditše bophelong bja legodimong, Jesu o itlhatsetše e le yo a swanelegago ka botlalo go buša Mmušong wa Modimo.—Bafilipi 2:8-11.
3. GO TSEPAMA
BOTHATA: Dinaga tše dintši di swara dikgetho gantši, tšeo ge go bolelwa ka molomo di dumelelago batho go tloša bahlankedi bao ba nago le bomenetša ditulong. Lega go le bjalo, therešo ke gore masolo a dikgetho le dikgetho di ka dirwa ka bomenetša, gaešita le dinageng tšeo re ka rego di hlabologile. Nakong ya ge go kalatšwa, bahumi ba ka ba le khuetšo e kgolo ba sa swanela tabeng ya gore ke bomang bao ba ka newago matla a bolaodi gona bjale le nakong e tlago ka baka la mehuta ya meneelo yeo ba e ntšhago le ka go dira dilo tše dingwe.
Moahlodi John Paul Stevens wa Kgoro e Phagamego ya United States o ngwadile gore tutuetšo e bjalo e bea kotsing “e sego feela go swanelega ga Mmušo le boemo bja wona bjo bobotse eupša gape [e bea kotsing] le go botwa ga wona ke setšhaba.” Gona ga go makatše ge batho ba bantši lefaseng ka bophara ba nagana gore mekgatlo ya dipolitiki ke yona e nago le bomenetša kudu mekgatlong e mengwe ka moka.
THAROLLO: Mmušo wa Modimo o fediša kgonagalo ya bomenetša bja masolo a dikgetho goba bja dikgetho ka go ba pušo e tsepamego le ya sa ruri. (Daniele 7:13, 14) Ka ge Mmuši wa wona a kgethilwe ke Modimo, Mmušo wa Modimo ga se wa ithekga ka dikgetho tša batho le gona o ka se tlošwe ke bona. Go tsepama ga wona go thuša go kgonthišetša gore megato yeo o e gatago ka mehla e be ya go kganyogela batho ba wona dilo tše dibotsebotse tšeo di swarelelago.
4. MELAO
BOTHATA: Mathomong o ka nagana gore go hloma melao e mefsa go ka kaonefatša maemo. Lega go le bjalo, ditsebi di hweditše gore mabakeng a mantši, go oketša melao go fo bula dibaka tše oketšegilego tša bomenetša. Go oketša moo, go hloma melao yeo ka go lebanya e rulaganyeditšwego go fokotša bomenetša gantši go bitša tšhelete e ntši eupša ga go hole gakaalo.
THAROLLO: Melao ya Mmušo wa Modimo e phagametše kudu melao ya mebušo ya batho. Ka mohlala, go e na le go dira lelokelelo le letelele la melao, Jesu o neile seo gantši se bitšwago Molao wa Gauta. O itše: “Dilo tšohle tše le nyakago batho ba le dira tšona, le lena le ba dire tšona.” (Mateo 7:12) Mohlomongwe se se kgahlišago kudu ke gore melao ya Mmušo wa Modimo e lebiša tlhokomelo maikemišetšong le ditirong ka bobedi. Jesu o itše: “O rate moagišani wa gago ka mokgwa wo o ithatago ka wona.” (Mateo 22:39) Ke therešo gore Modimo yo a kgonago go bona dipelo, ge e le gabotse a ka bea melao e bjalo.—1 Samuele 16:7.
5. DITUTUETŠO
BOTHATA: Dilo tšeo di hlohleletšago bomenetša ke megabaru le boithati. Bahlankedi ba mmušo le balata ba wona gantši ba bontšha dika tšeo tše di sa kgahlišego. Lebenkeleng le legolo leo le welego kua Seoul leo go boletšwego ka lona sehlogong se se fetilego, bahlankedi ba mmušo ba ile ba amogela letsogo-le-kobong go boradikonteraka bao ba bego ba tseba gore go lefa letsogo-le-kobong go be go tla fokotša ditshenyagalelo go feta ge nkabe ba dirišitše ditlabakelo tša kgonthe le mekgwa ya maleba ya go aga.
Ka gona, e le gore bomenetša bo fedišwe, gona batho ba swanetše go rutwa kamoo ba ka fenyago ditutuetšo tše tsemilego medu tše bjalo ka megabaru le boithati. Lega go le bjalo, mebušo ya batho ga e na maikemišetšo gotee le bokgoni bja go diriša lenaneo la go ruta batho ka tsela yeo.
THAROLLO: Mmušo wa Modimo o tumola ka medu bomenetša ka go ruta batho kamoo ba ka fenyago ditutuetšo tše fošagetšego tšeo di bo bakago. * Thuto ye e ba thuša go ‘mpshafatšwa matleng a bona a tutuetšago monagano.’ (Baefeso 4:23) Ba ithuta gore megabaru le boithati di tšeelwe legato ke go ba le kgotsofalo le go kgahlegela ba bangwe.—Bafilipi 2:4; 1 Timotheo 6:6.
6. BALATA
BOTHATA: Gaešita le tikologong e kaonekaone moo go nago le thuto e kaonekaone ya mabapi le boitshwaro, batho ba bangwe ba tla kgetha go se botege le go ba le bomenetša. Ditsebi di dumela gore ke ka baka leo mebušo ya batho e ka se kgonego go fediša bomenetša. Mebušo e holofela gore e ka fokotša bomenetša le go thibela ditlamorago tše senyago tša bjona.
THAROLLO: Kgwerano ya Ditšhaba tše Kopanego ya go Lwantšha Bomenetša e bolela gore e le gore mebušo e lwantšhe bomenetša, e swanetše go kgothaletša “potego le boikarabelo.” Le ge ye e le pakane e kgahlišago, Mmušo wa Modimo o dira se se fetago go fo kgothaletša dika tše—o nyaka gore balata ba wona ba be le tšona. Beibele e bolela gore “batho ba megabaru” le “baaketši” ba ka se swanelege go ja bohwa bja mmušo wa Modimo.—1 Bakorinthe 6:9-11; Kutollo 21:8.
Batho ba ka ithuta go latela ditekanyetšo tše tše phagamego tša boitshwaro, go etša ge Bakriste ba lekgolong la pele la nywaga ba dirile seo. Ka mohlala, ge morutiwa yo a bitšwago Simone a be a leka go reka moya o mokgethwa go baapostola, ba ile ba gana go amogela letsogo-le-kobong gomme ba mmotša gore: “Itshole bobeng bjo bja gago.” Gateetee ka morago ga gore Simone a bone kotsi ya kganyogo ya gagwe e fošagetšego, o ile a kgopela baapostola gore ba mo rapelele gore a e fenye.—Ditiro 8:18-24.
KAMOO O KA BAGO MOLATA WA MMUŠO WA MODIMO
Go sa šetšwe gore o wa morafo ofe, o ka ba molata wa Mmušo wa Modimo. (Ditiro 10:34, 35) Lenaneo la thuto leo le newago ke Mmušo wa Modimo—leo ga bjale le hwetšagalago lefaseng ka bophara—le tla go bontšha kamoo seo se dirwago ka gona. Dihlatse tša Jehofa di tla thabela go go bontšha thulaganyo ya thuto ya mahala ya legae ya Beibele yeo e ka tšeago metsotso e lesome feela ka beke. Gare ga dilo tše dingwe, o ka ithuta mo go oketšegilego ka “ditaba tše dibotse tša Mmušo wa Modimo,” go akaretša le kamoo mmušo wo o tlago go fediša bomenetša bja mmušong. (Luka 4:43) Re go laletša gore o ikopanye le Dihlatse tša tikologong ya geno goba o ye Wepesaeteng ya rena go jw.org/nso.
^ ser. 8 Jehofa ke leina la Modimo bjalo ka ge le utolotšwe ka Beibeleng.
^ ser. 22 Ka mohlala, bona sehlogo se se rego, “Na go a Kgonega go Botega Lefaseng Leo le Tletšego Bomenetša?” ka tokollong ya Morokami ya October 1, 2012.
Ithute ka mo go oketšegilego
Ditaba tše Dibotse ke Eng?
Ithute seo se bolelwago ke ditaba tše dibotse, ke ka baka la eng di akgofile, le gona ke eng seo o swanetšego go se dira.

robotstxt: allowed

filter: keep


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Moldova
Str Gr Ureche 75
MD-2005 CHISINAU
REPUBLIC OF MOLDOVA
+373 22-22-86-26
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go okamelwa modiro wa Dihlatse tša Jehofa tše di fetago 20 000. Kgwedi le kgwedi go romelwa ditone tše fetago 16 tša dikgatišo diphuthegong tše e ka bago tše 250 Moldova.


text:
Go Šoma Gotee le Modimo go a re Thabiša
“Re šoma gotee le yena, gape re le lopa gore le se ke la amogela botho bjo bogolo bja Modimo gomme la lahlegelwa ke morero wa bjona.”—2 BAKORINTHE 6:1.
DIKOPELO: 75, 74
1. Gaešita le ge Jehofa e le Yo a Phagamego, o laleditše batho ba bangwe gore ba dire’ng?
JEHOFA ke Yo a Phagamego. O bopile dilo ka moka, le gona o na le bohlale le matla tšeo di sa lekanywego le selo. Ka morago ga gore Jehofa a thuše Jobo go kwešiša se, Jobo o ile a re go yena: “Bjale ke tsebile gore o kgona go dira dilo ka moka, le gona ga go na kgopolo e sa fihlelelegego go wena.” (Jobo 42:2) Jehofa a ka dira selo le ge e le sefe seo a se nyakago ntle le thušo ya motho. Eupša o bontšha lerato ka go laletša ba bangwe gore ba šome gotee le yena go phethagatša morero wa gagwe.
2. Jehofa o ile a laletša Jesu go dira modiro ofe o bohlokwa?
2 Modimo o bopile Morwa wa gagwe, e lego Jesu, pele a ka bopa batho ba bangwe le dilo tše dingwe ka moka. Ke moka, Jehofa o ile a dumelela Morwa yo wa gagwe gore a mo thuše go bopa dilo tše dingwe ka moka. (Johane 1:1-3, 18) Moapostola Paulo o ile a ngwala ka Jesu gore: “Dilo tše dingwe ka moka tše di lego magodimong le lefaseng di hlodilwe ka yena, dilo tše di bonagalago le dilo tše di sa bonagalego, go sa šetšwe gore ke didulo tša bogoši goba borena goba mebušo goba balaodi. Dilo tše dingwe ka moka di hlodilwe ka yena gomme di hloletšwe yena.” (Bakolose 1:15-17) Ka gona Jehofa ga se a nea Morwa wa gagwe modiro o bohlokwa feela eupša o ile a ba a botša ba bangwe ka wona. A tokelo e kgolo gakaakang!
3. Jehofa o ile a laletša Adama go dira’ng, gona ka baka la’ng?
3 Le gona Jehofa o laleditše batho go šoma gotee le yena. Ka mohlala, o ile a dumelela Adama go nea diphoofolo maina. (Genesi 2:19, 20) Akanya kamoo Adama a bego a thabile ka gona ge a be a dira modiro wo! O ile a ithuta sebopego sa phoofolo e nngwe le e nngwe ka kelohloko le kamoo e bego e dira dilo ka gona, ke moka a e nea leina le le e swanetšego. Jehofa o be a bopile diphoofolo tšeo ka moka, ka gona o be a ka di nea maina ka boyena. Lega go le bjalo, o ile a bontšha Adama kamoo a mo ratago ka gona ka go mo dumelela go di nea maina. Le gona Modimo o ile a nea Adama mošomo wa go dira lefase ka moka gore e be paradeise. (Genesi 1:27, 28) Eupša mafelelong Adama o ile a kgetha go tlogela go šoma le Modimo, gomme seo se ile sa tlišetša yena le ditlogolo tša gagwe ka moka masetlapelo.—Genesi 3:17-19, 23.
4. Batho ba bangwe ba ile ba šoma bjang le Modimo go phethagatša thato ya gagwe?
4 Ka morago, Modimo o ile a laletša batho ba bangwe gore ba šome le yena. Noa o ile a aga areka yeo e ilego ya dira gore yena le lapa la gagwe ba phologe Meetsefula. Moshe o ile a lokolla setšhaba sa Isiraele Egipita. Joshua o ile a iša Baisiraele Nageng ya Kholofetšo. Solomone o ile a aga tempele Jerusalema. Maria o ile a ba mmago Jesu. Batho ba ka moka bao ba botegago le ba bangwe ba bantši ba ile ba šoma le Jehofa go phethagatša thato ya gagwe.
5. Re ka kgatha tema modirong ofe, le gona na Jehofa o be a hloka thušo ya rena? (Bona seswantšho seo se lego mathomong a sehlogo.)
5 Lehono, Jehofa o re laletša gore re dire sohle seo re ka se kgonago go thekga Mmušo wa gagwe. Re na le ditsela tše dintši tša go hlankela Modimo. Le gona gaešita le ge ka moka ga rena re ka se kgone go mo hlankela ka tsela e swanago, ka moka ga rena re ka bolela ditaba tše dibotse tša Mmušo. Ga se gore Jehofa o be a hloka thušo ya rena. A ka ba a ile a bolela le batho ka go lebanya a le legodimong. Jesu o boletše gore Jehofa o be a ka dira gore maswika a botše ba bangwe ka Kgoši ya Mmušo wa Gagwe. (Luka 19:37-40) Eupša Jehofa o re dumelela go ba “bašomigotee” le yena. (1 Bakorinthe 3:9) Moapostola Paulo o ngwadile gore: “Re šoma gotee le yena, gape re le lopa gore le se ke la amogela botho bjo bogolo bja Modimo gomme la lahlegelwa ke morero wa bjona.” (2 Bakorinthe 6:1) Ke tokelo e kgolo gore Modimo a re laletše go šoma le yena. Anke re boneng mabaka a mangwe ao ka ona go šoma le Modimo go re thabišago.
GO ŠOMA LE MODIMO GO A RE THABIŠA
6. Morwa wa mathomo wa Modimo o ile a hlalosa bjang kamoo a bego a ikwa ka gona ka go šoma le Tatagwe?
6 Go šoma le Modimo go be go dutše go thabiša bahlanka ba gagwe. Pele Morwa wa mathomo wa Modimo a ka tla lefaseng, o ile a re: “Jehofa o mpopile ke le mathomo a tsela ya gagwe, . . . ke be ke le hleng ga gagwe ke le mošomi yo a nago le bokgoni, a nthata kudu letšatši le letšatši, ke dula ke thabile pele ga gagwe ka mehla.” (Diema 8:22, 30) Ge Jesu a be a šoma le Tatagwe, o be a thabile ka gobane o be a kgona go dira dilo tše dintši gomme a tseba gore Jehofa o a mo rata. Eupša go thwe’ng ka rena?
7. Ke ka baka la’ng modiro wa boboledi o re thabiša?
7 Jesu o boletše gore re a thaba ge re nea le ge re amogela. (Ditiro 20:35) Re ile ra thaba kudu ge re be re amogela therešo, eupša ke ka baka la’ng re thaba ge re e botša ba bangwe? Lebaka ke gore go a thabiša go ba bona ba thaba e le ka kgonthe ge ba kwešiša seo Beibele e se rutago gomme ba thoma go ba le tswalano le Modimo. Re a thaba ge re ba bona ba fetoša tsela ya bona ya go nagana le tsela ya bona ya bophelo. Modiro wa boboledi ke modiro o bohlokwa kudu le o kgotsofatšago kudu go feta modiro le ge e le ofe wo re ka o dirago. O dira gore bao e bago bagwera ba Modimo ba tle ba hwetše bophelo bjo bo sa felego.—2 Bakorinthe 5:20.
8. Ba bangwe ba boletše’ng ka lethabo leo le tlišwago ke go šoma le Jehofa?
8 Ge re thuša ba bangwe go ithuta ka Modimo, re tseba gore re a mo thabiša le gore o tšeela godimo maiteko a rena a go mo hlankela. Seo le sona se a re thabiša. (Bala 1 Bakorinthe 15:58.) Marco, yo a dulago Italy, o re: “Ga go na selo seo se nthabišago go feta go tseba gore ke nea Jehofa sohle seo nka se kgonago go e na le go se nea motho yoo kgauswinyane a tlago go lebala seo ke se dirilego.” Ka mo go swanago, Franco, yo le yena a hlankelago kua Italy, o re: “Ka Lentšu la gagwe le ditokišetšo tša gagwe tša moya, Jehofa o re gopotša letšatši le letšatši gore o a re rata le gore dilo ka moka tšeo re mo direlago tšona di bohlokwa go yena, gaešita le ge rena re bona eka ga re dire selo. Ke ka baka leo ke thabelago go šoma gotee le Modimo gomme seo se dira gore bophelo bja ka bo be le morero.”
GO ŠOMA LE MODIMO GO RE BATAMETŠA KGAUSWI LE YENA LE BA BANGWE
9. Jehofa le Jesu ba na le tswalano ya mohuta mang, gona go tlile bjang gore ba be le yona?
9 Ge re šoma gotee le bao re ba ratago, re batamela kgauswi le bona. Re tseba ka mo go oketšegilego ka semelo sa bona le dika tša bona. Re tseba dipakane tša bona le kamoo ba lekago go di fihlelela. Jesu o šomile le Jehofa mo e ka bago ka nywaga e dibilione. Ba ratana kudu moo go se nago selo seo se ka senyago tswalano ya bona. Jesu o hlalošitše kamoo ba nago le tswalano ya kgauswi ka gona ge a be a re: “Nna le Tate re batee.” (Johane 10:30) Ba tloga ba le boteeng, gomme ba dirišana gabotse kudu.
Modiro wa boboledi o matlafatša tumelo ya rena ka gobane o re gopotša dikholofetšo tša Modimo le ditekanyetšo tša gagwe tše lerato
10. Ke ka baka la’ng modiro wa boboledi o re batametša kgauswi le Modimo le ba bangwe?
10 Jesu o ile a kgopela Jehofa gore a šireletše barutiwa ba gagwe. Ka baka la’ng? O rapetše ka gore: “E le gore e be batee go etša ge re le batee.” (Johane 17:11) Ge re phela ka ditekanyetšo tša Modimo e bile re tšea karolo modirong wa boboledi, re kwešiša dika tša gagwe tše di kgahlišago gakaone. Re ithuta lebaka leo e lego gabohlale go mmota le go latela ditaelo tša gagwe. Le gona ge re batamela kgauswi le Modimo, le yena o a re batamela. (Bala Jakobo 4:8.) Re batamela kgauswi le bana babo rena le dikgaetšedi ka gobane re na le mathata a swanago le a bona, lethabo le le swanago le la bona le dipakane tše di swanago le tša bona. Re šoma gotee, re thaba gotee e bile re kgotlelela gotee. Octavia, yo a dulago Brithania, o re: “Go šoma le Jehofa go mpatametša kgauswi le ba bangwe.” O re seo ke ka gobane bagwera ba gagwe ba na le “pakane e swanago” le ya gagwe. Ga go pelaelo gore le rena re ikwa ka tsela e swanago. Ge re bona maiteko ao bana babo rena ba a dirago go kgahliša Jehofa, seo se re batametša kgauswi le bona.
11. Ke ka baka la’ng lefaseng le lefsa re tlo batamela kgauswiuswi le Jehofa le bana babo rena?
11 Re rata Modimo le bana babo rena kudu gona bjale, eupša re tlo ba rata le go feta lefaseng le lefsa. Nagana ka mešomo ka moka e thabišago yeo re tlago go e dira nakong e tlago! Re tlo amogela bao ba tsošitšwego bahung gomme ra ba ruta ka Jehofa. Le gona re tlo šoma go fetoša lefase gore e be paradeise. Ruri re tlo thabela go šoma gotee gomme ganyenyane-ganyenyane ra phethagala ge Kriste a tla be a buša. Batho ka moka ba tla batamelana kudu le go batamela Jehofa, yoo a tlago go “kgotsofatša kganyogo ya sephedi se sengwe le se sengwe” e le ka kgonthe.—Psalme 145:16.
GO ŠOMA LE MODIMO GO A RE ŠIRELETŠA
12. Modiro wa boboledi o re šireletša bjang?
12 Re swanetše go šireletša tswalano ya rena le Jehofa. Re phela lefaseng la Sathane e bile ga se ra phethagala, ka gona go bonolo gore re thome go nagana le go dira dilo go swana le batho ba lefase. Seo se swana le go rutha ka nokeng yeo meetse a yona a go gogelago moo o sa nyakego go ya gona. E le gore o a lwantšhe, o swanetše go diriša matla a gago ka moka. Ka mo go swanago, re swanetše go šoma ka thata go phema go tutuetšwa ke lefase la Sathane. Ka gona go dira boboledi go re šireletša bjang? Ge re botša ba bangwe ka Jehofa le Beibele, re nagana kudu ka dilo tše bohlokwa le tše dibotse, e sego dilo tšeo di tlago go fokodiša tumelo ya rena. (Bafilipi 4:8) Modiro wa boboledi o matlafatša tumelo ya rena ka gobane o re gopotša dikholofetšo tša Modimo le ditekanyetšo tša gagwe tše lerato. Le gona o re thuša go dula re na le dika tšeo re di hlokago go itšhireletša go Sathane le lefase la gagwe.—Bala Baefeso 6:14-17.
Ge re dula re swaregile ka modiro wa Jehofa, ga re be le nako ya go hlwa re belaela ka mathata a rena
13. Hlatse e nngwe ya Australia e ikwa bjang ka boboledi?
13 Ge re dula re swaregile ka boboledi, re ithuta e bile re thuša ba bangwe ka phuthegong, re a itšhireletša ka gobane ga re be le nako ya go hlwa re belaela ka mathata a rena. Joel, yo a dulago Australia, o re: “Modiro wa boboledi o nthuša gore ke dule ke lebelela dilo ka tsela ya kgonthe. O nkgopotša ka ditlhohlo tšeo batho ba lebeletšanago le tšona le mehola yeo ke bilego le yona ka go diriša melao ya motheo ya Beibele bophelong bja ka. Modiro wa boboledi o nthuša go leka go dula ke ikokobeditše; o nnea sebaka sa go ithekga ka Jehofa le bana bešo le dikgaetšedi.”
14. Ke ka baka la’ng go kgotlelela ga rena modirong wa boboledi e le bohlatse bja gore moya wa Modimo o na le rena?
14 Le gona boboledi bo re nea kgodišego e oketšegilego ya gore moya wa Modimo o na le rena. Ka mohlala: A re re o neilwe mošomo wa go tšama o nea batho borotho magaeng a bona. Ga o gole e bile o swanetše go lefelela ditshenyagalelo tša gago. Le gona, batho ba bantši ga ba nyake borotho bjoo, e bile ba bangwe ba go hloile ka gobane o ba tlišetša bjona. Na o tla kgotlelela mošomong woo? O ka felelwa ke matla gomme mohlomongwe wa o tlogela. Lega go le bjalo, ba bantši ba rena re tšwela pele re dira modiro wa boboledi ngwaga le ngwaga, gaešita le ge re swanelwa ke go diriša nako ya rena le tšhelete e bile batho ba re kwera goba ba re galefela. Se se hlatsela gore moya wa Modimo o a re thuša.
GO ŠOMA LE MODIMO GO BONTŠHA GORE RE A MO RATA LE GO RATA BA BANGWE
15. Go bolela ka ditaba tše dibotse go tswalana bjang le morero wa Modimo ka batho?
15 Modiro wa boboledi o tswalana bjang le morero wa Jehofa ka batho? Morero wa Modimo e be e le gore batho ba phele ka mo go sa felego, gomme morero woo ga se wa fetoga ge Adama a be a dira sebe. (Jesaya 55:11) Modimo o dirile tokišetšo ya gore re lokollwe sebeng le lehung. Bjang? Jesu o ile a tla lefaseng gomme a gafa bophelo bja gagwe gore e be sehlabelo. Eupša gore batho ba holege sehlabelong sa gagwe, ba swanetše go kwa Modimo. Ka gona Jesu o ile a ruta batho seo Modimo a se nyakago go bona, gomme a laela barutiwa ba gagwe gore le bona ba rute ba bangwe. Ge re dira boboledi gomme re thuša ba bangwe go ba bagwera ba Modimo lehono, re šoma le Modimo ka go lebanya tokišetšong ya gagwe e lerato ya go phološa batho sebeng le lehung.
16. Modiro wa boboledi o tswalana bjang le ditaelo tše dikgolokgolo tša Modimo?
16 Ge re thuša ba bangwe go hwetša tsela yeo e išago bophelong bjo bo sa felego, re bontšha gore re a ba rata le gore re rata Jehofa. “Thato ya gagwe [ke] gore mehuta yohle ya batho e phološwe gomme e fihle tsebong e nepagetšego ya therešo.” (1 Timotheo 2:4) Ge Mofarisei yo mongwe a be a botšiša Jesu gore taelo e kgolokgolo ya Modimo ke efe, Jesu o ile a re: “‘O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.’ Ye ke taelo e kgolokgolo le ya pele. Ya bobedi ya go swana le yona ke ye: ‘O rate moagišani wa gago ka mokgwa wo o ithatago ka wona.’” (Mateo 22:37-39) Ge re bolela ditaba tše dibotse, re bontšha gore re kwa ditaelo tše.—Bala Ditiro 10:42.
17. O ikwa bjang ka tokelo ya go bolela ditaba tše dibotse?
17 Ruri re šegofaditšwe! Jehofa o re neile modiro wo o re thabišago, wo o re batametšago kgauswi le yena le bana babo rena le woo o šireletšago tswalano ya rena le yena. Le gona modiro wo o re nea sebaka sa go bontšha gore re rata Modimo le ba bangwe. Jehofa o na le bahlanka ba dimilione lefaseng ka bophara bao maemo a bona a sa swanego. Eupša go sa šetšwe gore re bafsa goba re ba bagolo, re bahumi goba badiidi, re na le matla goba re a fokola, re dira sohle seo re ka se kgonago go botša ba bangwe ka tumelo ya rena. Re ikwa go swana le Chantel wa kua Fora, yo a rego: “Motho yo matla kudu legohleng, Mmopi wa dilo ka moka, Modimo yo a thabilego, o re go nna: ‘Eya o yo bolela le batho! Eya o mpolelele le bona go tšwa pelong. Ke tla go nea matla a ka, Lentšu la ka e lego Beibele, thekgo e tšwago legodimong, bašomigotee le wena lefaseng, tlhahlo ya ka mehla le ditaelo tša maleba ka nako e swanetšego.’ A tokelo e kgolo gakaakang go dira seo Jehofa a re kgopelago gore re se dire le go šoma gotee le Modimo wa rena!”


text:
DOMINICAN REPUBLIC
Ga go na mo di Yago
Ba Hweditše Therešo
Juana Ventura o ile a thoma go ithuta Beibele ge modiro wa rena o be o thibetšwe nageng ye, gomme a kolobetšwa ka 1960 Nokeng ya Ozama. Lebakeng le lengwe, moruti yo mongwe kua Santo Domingo o be a nyaka gore kgaetšedi yo a golegwe ka gobane o be a re “o kgeloša batho kerekeng ya gagwe.” E le ge a nyaka go bontšha ditho tša kereke ya gagwe gore Dihlatse tša Jehofa di bolela maaka le go nyaka go senya Juana leina, moruti yo o ile a mo laletša kerekeng ya gagwe gore a tlo araba dipotšišo tša mabapi le tumelo ya gagwe e mpsha.
Juana o anega ka gore: “Moruti yoo o ile a mpotšiša dipotšišo tše di latelago tše tharo: ‘Ke ka baka la’ng lena le sa boute? Ke ka baka la’ng le sa ye ntweng? Ke ka baka la’ng le ipitša Dihlatse tša Jehofa?’ Ge ke be ke araba potšišo e nngwe le e nngwe ke diriša Beibele, ditho ka moka tša kereke ya gagwe di be di bula Dibeibele tša tšona gomme tša makatšwa ke seo di bego di se bala. Ba bantši ba bona ba ile ba lemoga gore ba hweditše therešo. Batho bao ka moka ba ile ba thoma go ithuta Beibele, gomme mafelelong ba 25 ba bona ba ineela go Jehofa.” Tiragalo ye e makatšago e ile ya dira gore modiro wa boboledi o gole ka lebelo kua Santo Domingo.
Ga go na mo Dihlatse tša Jehofa di Yago
Ka morago ga gore Trujillo a bolawe, go ile gwa tsoga dikgaruru nageng ye. Yearbook ya 1963 e begile gore: ‘Mašole a be a tletše diterateng, gomme letšatši le letšatši go eba le diseteraeke le bosenyi.’ Go sa šetšwe mathata ao a dipolotiki, modiro wa boboledi le wa go dira barutiwa o ile wa gatela pele, gomme ge ngwaga wa tirelo wa 1963 o fela, go be go fihleletšwe tlhora ya bagoeledi ba 1 155.
Ge Nathan Knorr yo a tšwago ntlongkgolo a be a etetše Dominican Republic ka 1962, o ile a rulaganya gore go rekwe lefelo leo go bego go tlo agwa moago o mogolwanyane moo go bego go tla okamelwa modiro wa boboledi wo o bego o gatela pele ka lebelo. Go ile gwa agwa moago wa mabato a mabedi le Holo ya Mmušo lefelong leo le lefsa. Ka Mokibelo, October 12, 1963, Frederick Franz, yo le yena a bego a etšwa ntlongkgolo, o ile a nea polelo ya go neela meago yeo e mefsa ya lekala. Go be go le molaleng gore Dihlatse tša Jehofa di be di ikemišeditše go dula Dominican Republic. Ka moragonyana ga go neelwa ga meago ye, Harry le Paquita Duffield ba ile ba fihla nageng ye, e lego baromiwa bao ba ilego ba rakwa mafelelong kua Cuba.
Koketšego go sa Šetšwe Dikgaruru
Ka April 24, 1965, naga ye e ile ya aparelwa ke dikgaruru tša dipolotiki. Matšatšing a thata ao a ilego a latela, batho ba Jehofa ba ile ba gatela pele kudu moyeng. Ka 1970, go be go na le bagoeledi ba 3 378 diphuthegong tše 63. Batho ba ka godimo ga seripa sa palo yeo ba be ba amogetše therešo nywageng e mehlano e fetilego. Yearbook ya 1972 e begile gore: “Ba be ba etšwa maemong ka moka a bophelo: Ba bangwe e be e le bomakheniki, balemi, baotledi ba dinamelwa tša batho bohle, bao ba šomago dipankeng, baagi, bao ba šomago ka mapolanka, boramolao, dingaka tša meno le bao e kilego ya ba boradipolotiki; ka moka ga bona ba tlile ka mokgatlong ka baka la go rata therešo le Jehofa.”


text:
Beibele e Re’ng ka Manyalo a Batho ba Merafo e sa Swanego?
Karabo ya Beibele
Modimo o amogela lenyalo la monna le mosadi bao ba tšwago merafong e sa swanego ka gobane merafo ka moka e a lekana go yena. Beibele e re: “Modimo o swara yo mongwe le yo mongwe ka go swana . . . , go sa šetšwe gore ke wa morafo ofe.”—Ditiro 10:34, 35, Good News Translation.
Ela hloko e mengwe ya melao ya motheo ya Beibele yeo e bolelago ka lenyalo gotee le go lekana ga merafo.
Merafo ka moka e tšwa felo gotee
Batho ka moka ba tšwa go motho wa pele e lego Adama le mosadi wa gagwe Efa, yoo Beibele e mmitšago “mmago motho yo mongwe le yo mongwe yo a phelago.” (Genesi 3:20) Ka lebaka leo, Beibele e bolela ka Modimo gore: “Go tšwa mothong o tee o dirile setšhaba se sengwe le se sengwe sa batho.” (Ditiro 17:26) Go sa šetšwe gore batho ke ba morafo ofe, ka moka ke karolo ya lapa letee. Lega go le bjalo, go thwe’ng ge e ba moo o dulago gona go tlwaelegile go kgetholla batho ka morafo goba ka maemo?
Batho ba bohlale ba a ‘rerišana’
Gaešita le ge Modimo a amogela lenyalo la batho ba merafo e sa swanego, ga se batho ka moka bao ba le amogelago. (Jesaya 55:8, 9) Ge e ba o nyaka go nyala motho wa morafo o mongwe, wena le motho yoo o tlago go nyalana le yena le swanetše go ahlaahla dipotšišo tše di latelago:
Le tla lebeletšana bjang le kgateletšo yeo le ka e hwetšago setšhabeng goba go ba lapa?
Le tla thuša bjang bana ba lena go lebeletšana le kgethollo ya semorafo?
Go ‘rerišana’ ka tsela ye go ka le thuša go ba le lenyalo leo le atlegilego.—Diema 13:10; 21:5.


text:
NOVEMBER 12, 2013
INDIA
Ledimo le Matla le Hlasetše India
Ledimo la Phailin, e lego ledimo le matla leo le kilego la hlasela India mengwageng ya ka godimo ga e lesome e fetilego, le hlasetše ditoropo tša ka bodikela tša India tšeo di bitšwago Odisha le Andhra Pradesh ka October 12, 2013. Ledimo le la Legoro la bone, leo le tlilego ka diphefo tše matla tšeo di kitimago lebelo leo le ka bago dikhilomithara tše fetago 225 ka iri, le gapeleditše batho ba makgolokgolo gore ba hudušwe kua Odisha gomme la baka mafula a magolo le go bolaya batho ba 43. Ga go le o tee wa Dihlatse tša Jehofa ditoropong tše yo a hlokofetšego goba yo a gobetšego. Pele ga ge Ledimo le la Phailin le fihla lebopong, ofisi ya lekala ya Dihlatse tša Jehofa kua India e be e šetše e rulagantše komiti ya tlhakodišo go huduša Dihlatse tše 70 tšeo di lego toropong ya lebopong la Andhra Pradesh. Bao ba ilego ba gapeletšega go hudušwa ba hlokometšwe magaeng a Dihlatsegotee le bona.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
India: Tobias Dias, mogala +91 9845476425


text:
Kgaolo 37: Tente ya Borapedi
NA O a tseba gore moago wo ke eng? Ke tente e kgethegilego bakeng sa go rapela Jehofa. E bile e bitšwa taberenakele. Setšhaba se ile sa fetša go e aga ka morago ga ngwaga se tlogile Egipita. Na o a tseba gore ke mang yo a ilego a re e agwe?
Ke Jehofa. Nakong ya ge Moshe a be a le Thabeng ya Sinai, Jehofa o ile a mmotša kamoo a swanetšego go e aga ka gona. O ile a mmotša gore a e dire ka tsela yeo go bego go tla ba bonolo go e hlahlamolla. Ka go re’alo, dikarolo tša yona di be di ka rwalwa ge go iwa lefelong le lengwe gomme ge ba fihla moo tša kgomaganywa gape. Ka gona ge Baisiraele ba be ba tloga lefelong le lengwe ba eya go le lengwe lešokeng, ba be ba rwala tente yeo.
Ge o ka lebelela ka phapošing e nyenyane yeo e lego mafelelong a tente ye, o tla bona lepokisi. Le be le bitšwa areka ya kgwerano. Le be le na le barongwa ba babedi goba bakerubi bao ba dirilwego ka gauta, yo mongwe a le ka lehlakoreng le lengwe gomme yo mongwe a le ka go le lengwe. Modimo o ile a ngwala Melao e Lesome gape diphaphathing tše pedi tša maswika, ka gobane Moshe o be a pšhatlile tšela tša pele. Ka gona maswika ao a be a bolokilwe ka arekeng ya kgwerano. Sebjana seo se bego se na le manna le sona se be se bolokilwe ka go yona. Na o a gopola gore manna ke eng?
Arone ngwanabo Moshe ke yena yoo Jehofa a ilego a mo kgetha gore e be moperisita yo mogolo. O be a etelela setšhaba pele go rapeleng Jehofa. Barwa ba gagwe le bona e be e le baperisita.
Bjale lebelela ka phapošing e kgolo ya tente. Ke e kgolo go feta phapoši yela e nyenyane gabedi. Na o bona lepokisi le lenyenyane leo muši o thunyago o etšwa go lona? Lepokisi le ke aletare yeo baperisita ba bego ba fišetša go lona dilo tše di nkgago bose tšeo di bitšwago diorelo. Go bile go na le sehlomapone seo se nago le mabone a šupago. Selo sa boraro ka phapošing yeo ke tafola. Godimo ga yona go be go beilwe dinkgwa tše 12.
Ka jarateng ya taberenakele go be go na le moruswi o mogolo goba sebjana seo se tletšego meetse. Baperisita ba be ba hlapela ka go sona. Go be go bile go na le aletare e kgolo. Mo ke moo diphoofolo tše di bolailwego di bego di fišetšwa Jehofa e le sebego. Tente ye e be e le gare ga mešaša gomme Baisiraele ba be ba dula ka ditenteng tša bona go e dikologa.
Ekisodo 25:8-40; 26:1-37; 27:1-8; 28:1; 30:1-10, 17-21; 34:1, 2; Baheberu 9:1-5.
Dipotšišo
- Moago wo o lego mo seswantšhong o bitšwa eng, gomme o be o dirišetšwa eng?
- Ke ka baka la’ng Jehofa a ile a botša Moshe gore a dire tente ye ka tsela yeo go bego go tla ba bonolo go e hlahlamolla?
- Lepokisi leo le lego ka phapošing e nyenyane yeo e lego mafelelong a tente ye ke eng, gomme le be le na le eng?
- Jehofa o ile a kgetha mang gore e be moperisita yo mogolo, gona mošomo wa moperisita yo mogolo e be e le ofe?
- Bolela dilo tše tharo tšeo di lego ka phapošing e kgolo ya tente ye.
- Ke dilo dife tše pedi tšeo di bego di le ka jarateng ya taberenakele, gomme di be di dirišetšwa eng?
Dipotšišo tša tlaleletšo
- Bala Ekisodo 25:8-40; 26:1-37; 27:1-8 le 28:1.
Bakerubi bao ba bego ba le “arekeng yeo e nago le diphaphathi tša bohlatse” ba be ba swantšhetša eng? (Ek. 25:20, 22; Num. 7:89; 2 Dikg. 19:15)
- Bala Ekisodo 30:1-10, 17-21; 34:1, 2 le Baheberu 9:1-5.
Ke ka baka la’ng Jehofa a ile a gatelela bohlokwa bja gore baperisita bao ba bego ba hlankela taberenakeleng ba dule ba hlwekile mmeleng, gomme se se swanetše go re ruta eng lehono? (Ek. 30:18-21; 40:30, 31; Baheb. 10:22)
Moapostola Paulo o bontšha bjang gore taberenakele le kgwerano ya Molao di be di se sa šoma nakong ya ge a be a ngwala lengwalo la gagwe leo le yago go Bakriste ba Baheberu? (Baheb. 9:1, 9; 10:1)


text:
DOMINICAN REPUBLIC
Moilamodimo yo Mogolo o Fetoga Mohlanka wa Modimo
Juan Crispín
O BELEGWE KA 1944
O KOLOBEDITŠWE KA 1964
PEGO YA BOPHELO BJA GAGWE Motho yo e kilego ya ba moilamodimo o hlanketše Jehofa ka potego ka nywaga e 50 e fetilego.
GE KE sa le lesogana, ke ile ka gakantšhwa ke lehloyo leo le bego le dutše le le gona bodumeding. Le gona ke be ke sa kwešiše lebaka leo ka lona Modimo a sa fedišego bodiidi le go hloka toka goba lebaka leo madumedi a mantši a sa phelego ka seo Beibele e se bolelago. Ka gona ke ile ka ba moilamodimo, ke ipotša gore borabele bja bopolotiki ke bjona feela bo ka lokišago lefase.
Ka 1962, ke ile ka thoma go bala makasine wa Phafoga! Ke moka ka 1963, ka dumela go ithuta Beibele le Dihlatse tša Jehofa. Seo ke ithutilego sona se nkgomile kudu. Ke ile ka lemoga gore ga se ra swanela go bea Modimo molato ka baka la ditiro tše sehlogo tša dihlopha tše dintši tša bodumedi ka ge a rerile go direla batho dilo tše dibotse. Dikgwedi tše pedi ka morago ga thuto ya ka ya mathomo, ke ile ka thoma go botša ba bangwe gore Mmušo wa Modimo o tla fediša tshepedišo ye e kgopo. Ke kolobeditšwe ka 1964 gomme ka kgethwa go ba mmulamadibogo yo a kgethegilego ka 1966. Ke dumela gore therešo e phološitše bophelo bja ka ka gobane bontši bja bao e bego e le badirišanigotee le nna ba bafsa ba ile ba hwa ga sehlogo, ba golegwa goba ba swanelwa ke go tšhaba nageng ye. Ke leboga gore Jehofa o ile a fetoša nna yo ke bego ke le moilamodimo yo a se nago kholofelo gore ke be mohlanka wa Modimo yo a re holofetšago lefase le lefsa la toka.


text:
BEIBELE E FETOŠA MAPHELO
Ke Ile ka Ithuta go Itlhompha le go Hlompha Basadi
NGWAGA WA MATSWALO: 1960
NAGA: FORA
BOPHELO BJA PELE E EBA MOKRISTE: E BE E LE YO ŠORO, E LE LEKGOBA LA DIHLARETAGI E BILE A SA HLOMPHE BASADI
BOPHELO BJA KA BJA NAKONG E FETILEGO:
Ke belegetšwe Mulhouse, ka leboabohlabela bja Fora, torotswaneng ya batho bao ba šomago yeo e tsebegago ka bošoro. Ge ke be ke sa gola, tikologong ya gešo go be go tletše dintwa tše šoro ka malapeng. Ka lapeng lešo, banna ba be ba nyenyefatša basadi e bile ba sa nyake go kwa seo ba se bolelago. Ke be ke rutilwe gore mosadi o swanetše go ba ka khitšhing, a hlokomele monna le bana.
Ke gotše ga boima. Ge ke be ke na le mengwaga e lesome, tate o ile a bolawa ke go nwa bjala ka tsela e feteletšego. Ka morago ga mengwaga e mehlano, buti wa ka yo mogolo o ile a ipolaya. Ka wona ngwaga woo, ke ile ka bona ge yo mongwe wa leloko a bolaya yo mongwe nakong ya ge go be go lwewa ka gae gomme ke ile ka tšhoga kudu. Ditho tša lapa di ile tša nthuta go šomiša dithipa le dithunya le gore ke lwe ge go be go hlokagala. Ka ge ke be ke le lesogana leo le tshwenyegilego maikwelong, ke ile ka thoma go ithala di-tattoo mmeleng le go nwa bjala.
Ge ke be ke na le mengwaga e 16, ke be ke enwa mapotlelo a 10 go ya go a 15 a bjala letšatši le lengwe le le lengwe, gomme go se go ye kae ka thoma go šomiša dihlaretagi. Ke ile ka rekiša dikgerekgere ka ba ka thoma go utswa e le gore ke kgone go reka dilo tšeo. Ge ke na le mengwaga e 17, ke be ke šetše ke etšwa kgolegong. Ke ile ka golegwa ka makga a 18 ka baka la go utswa le go senya.
Boemo bja ka bo ile bja mpefala mathomong a mengwaga ya ka ya bo-20. Ke be ke kgoga diphuthelwana tše e ka bago tše 20 tša patše ka letšatši le go diriša heroin le dihlaretagi tše dingwe. Ke nyakile go hwa ka makga a mantši ka baka la go diriša dihlaretagi ka tsela e feteletšego. Ke ile ka thoma go rekiša dihlaretagi, ka gona ke be ke dula ke itlhamile ka dithipa le dithunya. Ka nako e nngwe, ke be ke leka go thunya monna yo mongwe, eupša ka mahlatse kolo e ile ya betha tšhisepere ya lepanta la gagwe! Ge ke be ke na le mengwaga e 24, mma o ile a hlokofala gomme seo sa oketša kgalefo ya ka. Batho bao ba bego ba ntšhaba, ba be ba tshelela ka lehlakoreng le lengwe la seterata ge ba mpona ke tšwelela. Ke be ke fetša mafelobeke a mantši ke le kgolegong ka baka la dintwa goba ke le sepetlele gore ke yo rokwa dintho.
Ge ke na le mengwaga e 28, ke ile ka nyala. Ka baka la tsela yeo ke bego ke phela ka yona, ke be ke sa sware mosadi wa ka ka tlhompho. Ke be ke mo roga le go mmetha. Re be re sa dire selo mmogo bjalo ka banyalani. Ke be ke ipotša gore go lekane ge ke mo fa mabenyabje a mantši ao ke a utswitšego. Ke moka go ile gwa direga selo se sengwe seo ke bego ke sa se letela. Mosadi wa ka o ile a thoma go ithuta Beibele le Dihlatse tša Jehofa. Ka morago ga thuto ya gagwe ya mathomo, o ile a kgaotša go kgoga, a se sa amogela tšhelete yeo ke e utswitšego gomme a mpušetša mabenyabje ao ke bego ke mo file ona. Ke be ke galefile kudu. Ke be ke mo ganetša go ithuta Beibele gomme ke fela ke mmudulela ka muši wa sekerete sefahlegong. Le gona ke be ke mo nyatšiša ka batho mo motseng.
Bošegong bjo bongwe ge ke be ke tagilwe kudu, ke ile ka fiša folete ya rena. Mosadi wa ka o ile a phološa nna le morwedi wa rena wa mengwaga e mehlano dikgabong tša mollo. Ge bjala bo tšwile, ke ile ka ipona molato kudu. Ka pelong ke be ke ikwa eka Modimo a ka se tsoge a ntebaletše. Ke ile ka gopola mantšu a moruti yo mongwe a gore badiradibe ba ya diheleng. Le gona ngaka ya ka ya tša monagano e ile ya mpotša gore: “Go fedile ka wena! O ka se sa loka.”
KAMOO BEIBELE E FETOTŠEGO BOPHELO BJA KA:
Ka morago ga gore folete ya rena e fse, re ile ra yo dula le batswadi ba mosadi wa ka. Ge Dihlatse di etla go etela mosadi wa ka, ke ile ka di botšiša gore: “Na Modimo a ka ntebalela dibe tša ka ka moka?” Di ile tša mpontšha lengwalo la 1 Bakorinthe 6:9-11 ka Beibeleng. Temana yeo e bolela ka mehuta ya boitshwaro bjo Modimo a bo hloilego, eupša e tlaleletša ka gore: “Seo ke se ba bangwe ba lena le bego le le sona.” Mantšu ao a ile a nkgonthišetša gore go fetoga go a kgonega. Ke moka Dihlatse di ile tša nkgonthišetša gape gore Modimo o a nthata ka go mpontšha lengwalo la 1 Johane 4:8. Ka ge ke be ke kgothaditšwe ke seo Dihlatse di mpoditšego sona, ke ile ka di kgopela gore di ithute Beibele le nna gabedi mo bekeng, gomme ka thoma go ya dibokeng tša tšona tša Bokriste. Ke be ke rapela Jehofa ka mehla.
Lebakeng la kgwedi feela, ke ile ka dira phetho ya go tlogela dihlaretagi le bjala. Go se go ye kae, ke ge ke šetše ke ekwa gore mmele wa ka o a lwa! Ke ile ka tshwenywa ke ditoro tša go tšhoša, ke opša ke hlogo, ke swarwa ke dihlabi le go ba le maswao a mangwe a bolwetši. Lega go le bjalo, ka nako e swanago ke be ke ekwa eka Jehofa o ntshwere ka seatla e bile o a mmatlafatša. Ke ile ka ikwa kamoo moapostola Paulo a ilego a ikwa ka gona. Ge a bolela ka thušo yeo Modimo a mo filego yona, o ngwadile gore: “Dilong tšohle ke na le matla ka baka la yo a mphago matla.” (Bafilipi 4:13) Ge nako e dutše e eya, ke ile ka kgona go tlogela go kgoga motšoko.
Beibele ga se ya nthuša feela gore ke kgone go laola bophelo bja ka, eupša e bile e kaonefaditše lapa la rena. Tsela yeo ke bego ke swara mosadi wa ka ka yona e ile ya fetoga. Ke ile ka thoma go mo hlompha kudu le go diriša mantšu a rego “hle” le “ke a leboga.” Le gona ke ile ka thoma go ba tate yo kaone go morwedi wa rena. Ka morago ga go fetša ngwaga ke ithuta Beibele, ke ile ka latela mohlala wa mosadi wa ka ka go neela bophelo bja ka go Jehofa gomme ka kolobetšwa.
KAMOO KE ILEGO KA HOLEGA KA GONA:
Ke kgodišegile gore melao ya motheo ya Beibele e phološitše bophelo bja ka. Ba leloko bao e sego Dihlatse tša Jehofa le bona ba lemoga gore nkabe ke bolailwe ke go diriša dihlaretagi gampe goba ke hwile ka baka la go rata dintwa.
Bophelo bja lapa la ka bo fetotšwe ke dithuto tša Beibele ka mo go feletšego ge di ntlhalosetša ka boikarabelo bja ka ke le monna yo a nyetšego e bile ke le tate. (Baefeso 5:25; 6:4) Re ile ra thoma go dira dilo mmogo re le lapa. Ga bjale, go e na le gore ke gapeletše mosadi wa ka gore a šome ka khitšhing, ke thabela go mo thekga mešomong ya gagwe ya go ruta batho Beibele ka nako e tletšego. Le gona, yena o thabela go nthekga karolong ya ka ya go etelela pele phuthego.
Taba ya gore Jehofa Modimo o a nthata le kwelobohloko ya gagwe di nkgomile kudu. Ke tloga ke thabela go ruta batho ba bangwe dika tša Modimo, kudukudu bao ba lebelelwago ba se sa na mohola, ka ge le nna ba bantši ba be ba ntebelela ka tsela yeo. Ke a tseba gore Beibele e na le matla a go thuša yo mongwe le yo mongwe go phela bophelo bjo bo hlwekilego le bjo bo nago le morero. Beibele ga se ya nthuta feela go rata ba bangwe le go ba hlompha, bobedi banna le basadi, eupša e bile e nthutile go itlhompha.
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.


text:
PHAFOGA! NOVEMBER 2014
Dilo Tšeo di Tlišago Lethabo Bophelong
Beibele e na le keletšo e šomago yeo e ka go thušago gore o be le bophelo bjo bo thabišago. Ela hloko mehlala e mene ya bohlale bjo bo ka botwago bja Beibele.
Madireng a Lefase
Ditaba di akaretša: go folotša ga dithulaganyo tša go šireletša sethokgwa sa dipula sa Ecuador, bothata bja go se lemogwe ga madi a nago le twatši le go lwela diruiwa kua Australia.
Dilo Tšeo di Tlišago Lethabo Bophelong
Na ruri bohlale bja Beibele bo ka go thuša gore o thabe bophelong? Sehlogo se se ahlaahla melao ya motheo e mene ya Beibele yeo ruri e šomago.
Mekero ya Meetse
—Dimaka tša Roma tša Boentšeneare
Ke ka baka la’ng Baroma ba bogologolo ba ile ba aga mekero ya meetse? Ke’ng seo se dirago gore mekero ye ya meetse e be ya boentšeneare bjo bo makatšago?
Ge Ngwana wa Gago a Bolela Maaka
O swanetše go dira’ng ge ngwana wa gago a bolela maaka? Sehlogo se se ahlaahla keletšo e theilwego Beibeleng yeo e ka go thušago go ruta ngwana wa gago bohlokwa bja go bolela therešo.
Ke Hweditše Kholofelo ge ke be ke Tloga ke e Hloka
Ge a na le nywaga e 20, Miklós Aleksza o ile a golofala ka baka la kotsi e šoro. Beibele e mo thušitše bjang go hwetša kholofelo ya kgonthe bakeng sa bokamoso bjo bo kaone?
Bohlweki
Ela hloko keletšo ya Beibele e šomago yeo e thušitšego batho ba dimilione go phela bophelo bja go hlweka bjo bobotse.
“Leswao Leo le Bonagalago le Leo le Lego Matla”
Ke ka baka la’ng moago wo o lego Toropong ya Hiroshima, Japane, woo bogolo bja wona bo senyegilego o tlogetšwe e le lešope ga e sa le go tloga ka 1945? Bala ka moago wo wa moswananoši le kamoo o tswalanago le dikholofetšo tša Beibele ka bokamoso.
Dihlogo tše Dingwe tša Inthaneteng
Nka Kgaotša Bjang go Dula ke Nyamile?
Ithute seo o ka se dirago ge o aparelwa ke manyami.
Ke ka Baka La’ng ke Swanetše go Thuša ba Bangwe?
Go thuša ba bangwe go go hola ka ditsela tše pedi. Ke dife?
Bafsa ba Bolela ka Tšhelete
Hwetša ditemošo mabapi le go boloka, go diriša le go lebelela tšhelete ka tsela e swanetšego.
Karata ya Beibele ya Miriamo
Miriamo o be a bapala seletšwa sefe sa mmino? Ithute ka mo go oketšegilego ka yena ka gore o taoneloute karata ya gagwe ya Beibele.


text:
JW.ORG e Kaonefatša Maphelo
Batho lefaseng ka bophara ba hotšwe ke jw.org. Mehlala ye ke ditebogo tšeo di rometšwego ntlongkgolo ya lefase ka bophara ya Dihlatse tša Jehofa go tloga ka May 2014.
E Thušitše Bana
“Ngwana wa ka yo a tsenago kheretšhe o be a tlwaetše go boa gae a swere diphensele, dibapadišwa tše dinyenyane le diporele tša letšatši tša bagwera ba gagwe. Re ile ra leka ka makga a mmalwa go mo thuša go kwešiša gore seo a se dirago ke go utswa le gore go utswa go fošagetše. Maiteko a rena a ile a wela fase go fihlela re taonelouta bidio ya O se ke wa Utswa go jw.org. E ile ya ba sedirišwa se matla le seo se bego se nyakega go thuša morwa wa rena. Ka morago ga go e lebelela, o ile a bolela gore o tla bušetša dilo tšeo ka moka, ka ge a kgodišegile gore go utswa go fošagetše mahlong a Modimo. Wepesaete ye e re thušitše e le ruri!”—D. N. wa go tšwa Afrika.
“Bidio yeo e lego go jw.org ya O se ke wa Utswa ... e bile sedirišwa se matla le seo se bego se nyakega go thuša morwa wa rena”
“Bana ba ka ba rata Wepesaete ye. Ba taoneloutile dibidio tše dikopana tša dipopaye tšeo di ba thušitšego go diriša melao ya motheo ya Beibele ya go bolela ka go utswa le go bolela maaka. Ba ithutile gape le dika tše dingwe tšeo ba ka di dirišago maphelong a bona gomme se sa ba thuša go ba batho ba ba kaone setšhabeng.”—O. W. wa go tšwa West Indies.
E Thušitše Bao ba Tsenago Sekolo
“Ke be ke bona go tsena sekolo e le morwalo o boima ke šetše ke nagana le go se tlogela. Eupša ka letšatši le lengwe ke ile ka bala sehlogo seo se rego: ‘Na ke Swanetše go Tlogela Sekolo?’ seo se lego Wepesaeteng ya jw.org. Se nthušitše go lebelela sekolo ka leihlo le lebotse. Sehlogong se ke bone gore go tsena sekolo go tla nthuta go ba le maikarabelo.”—N. F. wa go tšwa Afrika.
“Keletšo ya bafsa yeo e lego Wepesaeteng ye e nthutile go ba le mekgwa e mebotse sekolong”
“Keletšo ya bafsa yeo e lego Wepesaeteng ye e nthutile go ba le mekgwa e mebotse sekolong. Ke ithutile go šetša dithuto tša ka le go phema ditšhitišo.”—G. wa go tšwa Afrika.
“Mosadi yo a šomago le nna o be a tshwenyegile ka morwedi wa gagwe yo a bego a tlaišwa ke bana ba bangwe kua sekolong, kudukudu a tlaišwa ke ngwanenyana yo mongwe. Se se be se mo kgomile kudu moo a ilego a se sa ya sekolong ka matšatši a mmalwa ka ge a be a tšhaba go tlaišwa. Ke ile ka bolela le mosadi yo ka dintlha tšeo di tšwago bidiong ya dipopaye ya: O ka Fenya Bomphenyašilo Ntle le go lwa, yeo e hwetšagalago go jw.org. O ile a thabela kudu go tseba gore ge o ka fo itshegela o ka okobatša boemo. O ile a boledišana le ngwana wa gagwe ka tsela yeo a ka fenyago bomphenyašilo ka yona. Mafelelong, ngwana yoo o ile a ya sekolong a na le kgodišego. Ge nako e dutše e eya boemo bo ile bja kaonefala gomme yena la ngwanenyana yo a bego a mo tlaiša ya ba bagwera.”—V. K. wa go tšwa Bohlabela bja Yuropa.
E Thušitše Bafsa
“Ke leboga sehlogo seo se lego Wepesaeteng sa gore: ‘Ke ka Baka La’ng ke Itshega?’ Ke be ke tshwenywa ke bothata bjo ka nako e telele. Ke be ke nagana gore ke nna ke tshwenywago ke bothata bjo ke nnoši le gore ge nka botša ba bangwe ka bjona ba ka se nkwešiše. Mehlala ye e lego sehlogong se e nthušitše kudu. Mafelelong go na le motho yo a nkwešišago.”—Mosetsana wa kua Australia.
“Mehlala ye e lego sehlogong se e nthušitše kudu. Mafelelong go na le motho yo a nkwešišago.”
“Wepesaete ya jw.org e dirile gore go be bonolo go hwetša thušo ka ditaba tšeo di amago bafsa. Sehlogo se sengwe se nthušitše go tseba ditsela tše fapanego tša go tlaišwa ka thobalano, le go bona gore ke be ke tlaišwa ka thobalano le ditsela tšeo nka lebeletšanago le go tlaišwa ka thobalano ka tšona.”—T. W. wa go tšwa West Indies.
E Thušitše Batswadi
“Morwa wa ka yo a lego mahlalagading o na le mahlahla kudu. Gantši ke ikwa ke nolega mooko ke tsela yeo a itshwarago ka yona. Se se feleletša ka gore re se be le sebaka sa go boledišana. Letšatši le lengwe ke ile ka etela Wepesaete ya jw.org gomme ka kgetha karolo yeo e bolelago ka banyalani le batswadi. Ke ile ka hwetša dihlogo tše dintši tšeo di bego di bolela ka boemo bja ka gomme tša nthuta gore ke boledišane le morwa wa ka bjang. Le yena o ile a holwa kudu ke Wepesaete ye. Ga bjale re kgona go boledišana ka seo se mo thabišago goba seo se mo tshwenyago.”—C. B. wa go tšwa Afrika.
“Ka nako e nngwe dihlogo tšeo di tšwelelago go jw.org di be di fihla ka nako ya maleba go thuša bana ba rena go lebeletšana le ditlhohlo.”
“Ka ge re le batswadi, jw.org e re nea tsela e kaone ya go ruta bana ba rena. Ka mohlala, bidio ya dipopaye ya kamoo o ka hwetšago mogwera wa paale e thušitše bana ba rena go ba le pono e botse ka go dira bagwera le go kgetha bagwera bao ba nago le tutuetšo e botse. Ka nako e nngwe dihlogo tšeo di tšwelelago go jw.org di be di fihla ka nako ya maleba go thuša bana ba rena go lebeletšana le ditlhohlo. Ke mothopo o mobotse wa dikeletšo.”—E. L. wa go tšwa Yuropa.
E Thušitše Banyalani
“Nna le mosadi wa ka re na le mengwaga e tshela re nyalane. Go swana le banyalani ka moka, re ba le mathata a go fapana ka ditsela tšeo re boledišanago ka tšona, go fapana ka ditlogo le dipono tša rena ka ditaba tše fapafapanego. Sehlogo seo se lego go jw.org seo se rego: ‘Kamoo o ka Bago Motheetši yo Botse’ se ile sa nkgahla. Se ile sa mpha keletšo yeo nka e dirišago go kaonefatša tsela ya ka ya go theetša. Ke ile ka bala sehlogo seo gomme ka se badiša le mosadi wa ka. Re ile ra thoma go diriša ditšhišinyo tšeo re di badilego.”—B. B. wa go tšwa West Indies.
“Ka baka la Wepesaete ye, nka bolela ke kgodišegile gore e phološitše lenyalo la ka”
“Ke na le ngwaga ke kopanela le Dihlatse tša Jehofa, ka gona ke rata go leboga Wepesaete ya jw.org. Ke ithutile dilo tše dintši Wepesaeteng ye, go akaretša kamoo nka laolago kgalefo ya ka le kamoo nka bago monna le tate yo kaone. Ka baka la Wepesaete ye, nka bolela ke kgodišegile gore e phološitše lenyalo la ka.”—L. G. wa go tšwa West Indies.
E Thušitše Difoa
“Wepesaete ya jw.org e nthušitše go ikwa ke le motho gape. Ka dibidio tša Polelo ya Diatla ya Amerika, ke kaonefaditše tsela ya ka ya go bolela ka diatla. Ke be dula ke ikwa o ka re nka se kgone go bea dipakane bophelong, eupša go bona bidio ya: Go Bona Lentšu la Modimo ka Leleme la ka, go nkgomile pelo le go ntutueletša go ba le pono e botse ka bophelo.”—J. N. wa go tšwa Afrika.
“Wepesaete ya jw.org e nthušitše go ikwa ke le motho gape”
“Wepesaete ye ke selo sa bohlokwa kudu. Ke šoma ke le moithaopi yo a thušago difoa, kudukudu bafsa ba difoa. Dibidio tše dintši tša polelo ya diatla di nthušitše go kaonefatša bokgoni bja ka bja go bolela ka diatla. Wepesaete ye e nthušitše gore ke kgone go thuša ba bangwe bao le bona ba nyakago go kaonefatša bophelo ka malapeng a bona le ditswalano tša bona.”—K. J. wa go tšwa West Indies.
E Thušitše Difofu
“Ka ge ke le sefofu, ke hotšwe ke jw.org. Ke kgona go hwetša tsebišo yeo go ka ntšeago dikgwedi tše dintši go e hwetša. Wepesaete ye e kaonefaditše bophelo bja ka bja lapa le go ntira motho yo mokaone setšhabeng. E nthušitše go hwetša tsebišo ka nako e tee le bagwera ba ka bao ba bonago.”—C. A. wa go tšwa Amerika Borwa.
“Wepesaete ye e kaonefaditše bophelo bja ka bja lapa le go ntira motho yo mokaone setšhabeng”
“Bao ba sa kgonego go bala mongwalo wa Braille goba ba sa kgonego go reka dipuku tša mongwalo wa Braille, jw.org e bile selo seo se kgahlišago. Ka dithuto tša Beibele tša go theetšwa, difofu di ka kgona go bala ditaba tše di fapafapanego tša morago bjale. Wepesaete ye e hlametšwe batho ka moka, ga e kgetholle go ya ka morafo goba go beba sefahlego. E thušitše bao ba foufetšego go ikwa ba hlomphega le go tšeelwa godimo setšhabeng.”—R. D. wa go tšwa Afrika.
E Thušitše Bao ba Nyakago go Tseba Modimo
“Phapano magareng ga Wepesaete ya lena le tša madumedi a mangwe ke gore ga se e tlale dipolelwana le mantšu a bodumedi ao a kwešišwago feela ke baruti. Ga se e tlale ka ditaba tše dintši tšeo o ka se di kwešišego. Wepesaete ya lena ke e bonolo le e lebanyago. Ga e na mantšu a mantši le go tlala ka difilosofi. Ga e dire gore tumelo e be selo se se raranego. Go e na le moo, e bontšha gore tumelo ke selo seo se ka hwetšwago ke mang le mang.”—A. G. wa go tšwa Asia.
“Wepesaete ya lena ke e bonolo le e lebanyago . . . e bontšha gore tumelo ke selo seo se ka hwetšwago ke mang le mang”
“Bophelo bja ka ntle le jw.org bo ka se be le mohola. Wepesaete ye e bile thušo e kgolo lefaseng leo le tletšego leswiswi la moya. Ke kgona go bona le go kwa dihlogo tšeo di hlalosago pono ya Modimo ka dilo le go ithuta ka dikarabo tša dipotšišo tše dintši bophelong.”—J. C. wa go tšwa West Indies.
“Ke leboga thušo ya moya yeo ke e hweditšego ge ke dutše ke le sethokgweng sa Amerika Borwa. Ntle le Wepesaete ye, ke ikwa ke le leswiswing.”—M. F. wa go tšwa Amerika Borwa.
Ithute ka mo go oketšegilego
Ke Eng Seo se ka Hwetšwago Wepesaeteng ya Rena?
O ka ithuta mo go oketšegilego ka rena le ka ditumelo tša rena gotee le go hwetša dikarabo tša dipotšišo tša gago tša mabapi le Beibele.
Na go a Kgonega go Kwešiša Beibele?
Jehofa Modimo o nyaka o tseba therešo. O tla go thuša go kwešiša Mangwalo.


text:
PHIHLELO
Ke Bile Dilo Tšohle go Batho ba Mehuta ka Moka
“Ge o ka kolobetšwa, ke tlo go tlogela!” Ka 1941, tate o ile a tšhošetša mma ka mantšu ao. Go sa šetšwe tšhošetšo yeo, mma o ile a dira phetho ya go kolobetšwa e le go bontšha gore o ineetše go Jehofa Modimo. Ka morago ga seo, tate o ile a phetha seo a se boletšego gomme a mo tlogela. Ka nako yeo ke be ke na le mengwaga e seswai.
KA NAKO yeo ke be ke šetše ke rata go ithuta Beibele. Mma o be a na le dikgatišo tše di bolelago ka Beibele gomme ke ile ka kgahlwa ke dikagare tša tšona, kudukudu diswantšho. Tate o be a sa nyake mma a boledišana le nna ka seo a bego a ithuta sona. Eupša ke be ke nyaka go tseba e bile ke botšiša dipotšišo, ka gona mma o be a ithuta le nna ge tate a se gona ka gae. Mafelelong le nna ke ile ka dira phetho ya gore ke ineele go Jehofa. Ke ile ka kolobetšwa ka 1943 ke na le mengwaga e lesome, toropong ya Blackpool, kua Engelane.
GO THOMA GO HLANKELA JEHOFA
Go tloga ka yona nako yeo, nna le mma re ile ra ya tšhemong ka mehla re le mmogo. Re be re diriša dikeramafomo go botša batho molaetša wa Beibele. Dikeramafomo tšeo e be e le tše dikgolo e bile di imela dikhilograma tše 4,5. Nagana mošemanyana wa mengwaga e lesome a rwele selo sa mohuta woo se boima!
Ge ke na le mengwaga e 14, ke be ke nyaka go ba mmulamadibogo. Mma o ile a re ke thome pele ka go bolela le mohlanka wa bana babo rena (ga bjale o bitšwa molebeledi wa tikologo). Mohlanka yoo o ile a nkgothaletša go hwetša mošomo gore ke kgone go itlhokomela ge ke le tirelong ya bobulamadibogo. Ke ile ka dira bjalo. Ka morago ga go šoma mengwaga e mebedi, ke ile ka botša molebeledi yo mongwe wa tikologo gore ke nyaka go ba mmulamadibogo. O ile a re: “O sa emetše eng, dira bjalo!”
Ka gona, ka April 1949, nna le mma re ile ra fana ka thoto ya ntlong yeo re bego re e hirile gomme ra hudugela Middleton, kgauswi le Manchester. Ge re le moo, re ile ra thoma go bula madibogo. Ka morago ga dikgwedi tše nne, ke ile ka kgetha ngwanabo rena yo mongwe gore a bule madibogo le nna. Ofisi ya lekala e ile ya re kgopela go ya phuthegong e mpsha yeo e bego e sa tšwa go hlongwa kua Irlam. Mma o ile a bula madibogo phuthegong e nngwe le kgaetšedi yo mongwe.
Le ge ke be ke na le mengwaga e 17 feela, nna le ngwanabo rena yo ke bego ke bula madibogo le yena, re ile ra newa boikarabelo bja go swara diboka ka ge go be go na le bana babo rena ba sego kae ba swanelegago phuthegong yeo e mpsha. Ka morago, ke ile ka kgopelwa go ya phuthegong ya Buxton, yeo e bego e na le bagoeledi ba sego kae e bile e hloka thušo. Ka mehla ke be ke lebelela dikabelo tšeo di ntlwaeletša dikabelo tša nakong e tlago.
Ka 1951, ke ile ka tlatša fomo ya go ya Sekolong sa Beibele sa Watchtower sa Gilead. Eupša ka December 1952, ke ile ka laelwa gore ke tsenele tirelo ya bošole. Ke ile ka kgopela gore ke se be lešole ka baka la mošomo wa ka wa go ruta batho ka Beibele, eupša kgoro ya tsheko ya gana seo gomme ya nkahlolela dikgwedi tše tshela kgolegong. Ge ke le kgolegong, ke ile ka amogela taletšo ya go ba gona klaseng ya bo-22 ya Gilead. Ka gona ka July 1953, ke ile ka namela sekepe seo se bitšwago Georgic, ka ya New York.
Ge ke fihla New York, ke ile ka kgona go ba gona kopanong ya 1953 ya sehlogo se se rego, Mokgatlo wa Lefase le Lefsa. Go tloga moo ke ile ka tšea leeto ka terene ka ya South Lansing, New York, moo sekolo se bego se tla swarelwa gona. Ka ge ke be ke sa tšwa kgolegong, ke be ke se na tšhelete. Ge ke fologa terene, ke ile ka namela pese yeo e yago South Lansing, ka gona ka swanelwa ke go kgopela monamedi yo mongwe disente tše 25.
GO ABELWA GO YA NAGENG E ŠELE
Sekolo sa Gilead se ile sa re nea tlwaetšo e botse kudu e le gore re “[be] dilo tšohle go batho ba mehuta ka moka” modirong wa boromiwa. (1 Bakor. 9:22) Ba bararo ba rena, e lego nna, Paul Bruun le Raymond Leach, re ile ra abelwa go ya Philippines. Re ile ra swanelwa ke go letela di-visa tša rena ka dikgwedi tše mmalwa. Ka morago ga moo, re ile ra fetša matšatši a 47 re sesa ka sekepe ka lewatleng, ra feta lebopo la Rotterdam, Lewatle la Mediterranean, Suez Canal, Lewatle la India, Malaysia le Hong Kong! Mafelelong re ile ra fihla Manila ka November 19, 1954.
Re ile ra swanelwa ke go thoma go tlwaela batho, naga le go ithuta leleme le lefsa. Eupša mathomong ka boraro bja rena re ile ra abelwa phuthegong ya Quezon City, moo badudi ba bantši ba bego ba bolela Seisemane. Ka baka leo, go ile gwa feta dikgwedi tše tshelelago re tseba mantšu a sego kae feela a Setagalog. Kabelo ya rena e latetšego e ile ya re rarollela bothata bjoo.
Ka letšatši le lengwe ka May 1955, ge re fihla gae re etšwa tšhemong, nna le ngwanabo rena Leach re ile ra hwetša mangwalo ka phaphošing ya rena. Mangwalo ao a ile a re botša gore re abetšwe go ba balebeledi ba tikologo. Ke be ke na le mengwaga e 22 feela, eupša kabelo yeo e ile ya nnea sebaka sa go “[ba] dilo tšohle go batho ba mehuta ka moka” ka ditsela tše difsa.
Ka mohlala, ke ile ka nea polelo ya phatlalatša ya mathomo ke le molebeledi wa tikologo ka pele ga lebenkele. Go se go ye kae, ke ile ka lemoga gore mehleng yeo e be e le setlwaedi moo Philippines gore polelo ya phatlalatša e newe mafelong a batho bohle! Ge ke dutše ke etela diphuthego tša tikologong yeo ke e abetšwego, ke be ke nea dipolelo tša phatlalatša mafelong a batho bohle, marekišetšong, pele ga diholo tša mmasepala, mafelong a go bapalela basketball, diphakeng gomme gantši ke di nea dikhoneng tša diterata tša toropong. Lebakeng le lengwe ge re be re le Motseng o Mogolo wa San Pablo, pula ya matlorotloro e ile ya mpalediša go nea polelo borekišetšong, ka gona ka boledišana le bana babo rena ba moo bao ba bego ba etelela pele phuthego gore ke nee polelo yeo Holong ya Mmušo. Ka morago ga polelo, bana babo rena bao ba ile ba mpotšiša ge e ba seboka seo se ka begwa e le sa phatlalatša ka ge se sa swarelwa lefelong la batho bohle!
Ka mehla re be re hwetša marobalo magaeng a bana babo rena. Le ge magae a bona e be e le a maemo a tlasana, a be a dula a hlwekile. Ke be ke robala legogweng lebatong la mapolanka. Go be go se na lefelo la go hlapela la maleba, ka gona ke ile ka ithuta go hlapela molaleng. Ge ke be ke eya dihlakahlakeng tše dingwe, ke be ke namela dikoloi tše di bitšwago jeepney le pese, gomme gantši ke sepela ka sekepe. Ga sa nka ka ba le koloi mengwageng yeo ka moka.
Go šoma tšhemo le go etela diphuthego go nthušitše go ithuta Setagalog. Ga sa nka ka tsena klase ya go ithutela leleme le, ke ithutile lona ka go no theetša bana bešo tšhemong le dibokeng. Bana bešo ba ile ba nthuša go ithuta leleme leo, ka gona ke leboga gore ga se ba mphelela pelo le gore ba be ba mphošolla ka botho.
Ge nako e dutše e eya, dikabelo tše difsa di ile tša nthuša go dira diphetogo tše dintši. Ka 1956, ge ngwanabo rena Nathan Knorr a be a etetše Philippines, ke ile ka newa kabelo ya go šoma ka batho kopanong ya selete e kgolokgolo. Ke be ke sa tsebe selo ka kabelo yeo, eupša bana babo rena ba bangwe ba ile ba nthuša. Pele ngwaga o fela, go ile gwa rulaganywa kopano e nngwe ya selete e kgolokgolo gomme gwa tla Ngwanabo rena Frederick Franz yo a tšwago ntlongkgolo. Ka ge ke be ke le molebeledi wa kopano, ke ile ka ithuta go tlwaela ditšo tša batho ba bangwe go Ngwanabo rena Franz. Bana babo rena ba moo ba ile ba kgahlwa ke go bona Ngwanabo rena Franz a nea polelo ya phatlalatša a apere barong Tagalog, e lego moaparo wa setšo sa batho ba Phillipines.
Ke ile ka swanelwa ke go dira diphetogo tše dingwe ge ke be ke abelwa go ba molebeledi wa selete. Ka nako yeo, re be re bontšha batho filimi ya The Happiness of the New World Society mo e nyakilego go ba ka mehla mafelong a batho bohle. Ka dinako tše dingwe re be re tshwenywa ke dikhunkhwane. Di be di gogwa ke lebone la projector e bile di tsena le ka mo gare ga yona. E be e le mošomo o boima go hlwekiša projector ka gare. Go be go se bonolo go rulaganya gore batho ba tle ba bogele filimi yeo, eupša go be go thabiša go ba bona ba etla go tlo e bona gomme ba ithuta gore mokgatlo wa Jehofa o bopša ke meraforafo.
Baruti ba Khatolika ba be ba gatelela baetapele ba setšhaba gore ba se re nee tumelelo ya go swara dikopano. Ka dinako tše dingwe ba be ba šitiša lenaneo la kopano ka go letša ditšhipi tša dikereke tša bona nako le nako ge dipolelo di newa kgauswi le dikereke tša bona. Lega go le bjalo, mošomo o ile wa tšwela pele gomme lehono batho ba bantši ba moo ke Dihlatse tša Jehofa.
DIKABELO LE DIPHETOGO TŠE DI OKETŠEGILEGO
Ka 1959, ke ile ka hwetša lengwalo leo le rego ke laletšwa go tlo hlankela ofising ya lekala. Ke ile ka ithuta dilo tše dintši. Ge nako e dutše e eya, ke ile ka newa kabelo ya go etela makala gore ke yo kgothatša bana bešo ba dinageng tše dingwe. Go le lengwe la maeto ao, ke ile ka kopana le Janet Dumond, yo e bego e le moromiwa kua Thailand. Re ile ra ngwalelana mangwalo gantši gomme mafelelong ra nyalana. Re thabetše go hlankela Jehofa ka mengwaga e 51 re le banyalani.
Ka kakaretšo, ke etetše batho ba Jehofa ba dinageng tše 33. Ruri ke leboga gore dikabelo tša ka tša mathomong di nthušitše go lebeletšana le ditlhohlo tša moswananoši tša go dirišana le batho ba mehutahuta! Maeto ao a mputše mahlo gomme a nthuša go bona gore Modimo o rata batho ba mehuta ka moka.—Dit. 10:34, 35.
RE SA DIRA DIPHETOGO
Ruri go a thabiša go šoma gotee le bana bešo mo Philippines! Ga bjale palo ya bagoeledi e oketšegile ga lesome go feta ge ke be ke sa fihla nageng ye. Nna le Janet re sa hlankela ofising ya lekala ya Philippines yeo e lego Motseng wa Quezon. Gaešita le ge go fetile mengwaga e fetago e 60 ke le kabelong ye ya nageng e šele, ke sa dutše ke swanetše go latela diphetogo tšeo di dirwago ka mokgatlong wa Jehofa. Diphetogo tšeo mokgatlo o di dirago gona bjale di nyaka gore re dule re fetofetoga le maemo tirelong ya rena go Modimo le ge re dirišana le bana babo rena.
Re lwele ka matla go amogela kabelo e nngwe le e nngwe yeo e lego thato ya Jehofa, gomme seo se re tlišeditše lethabo le legolo. Le gona re lekile go dira diphetogo tše di nyakegago le go hlankela bana babo rena gabotse. Ee, ge feela Jehofa a sa re dumelela, re ikemišeditše go “[ba] dilo tšohle go batho ba mehuta ka moka.”


text:
Hlomphang Batšofadi Gare ga Lena
“O hlomphe motšofadi.”—LEF. 19:32.
1. Batho ba boemong bofe bjo bo nyamišago?
JEHOFA o be a se a rera gore batho ba tlaišwe ke ditlamorago tše di sa kgahlišego tša botšofadi. Go e na le moo, morero wa gagwe e be e le gore banna le basadi ba thabele bophelo bjo bo phethagetšego Paradeiseng. Eupša ga bjale ‘tlholo yohle e tšwela pele e tsetsela gotee gomme ekwa bohloko.’ (Baroma 8:22) O nagana gore Modimo o ikwa bjang ge a bona ditlamorago tše šoro tša sebe bathong? Go oketša moo, batšofadi ba bantši ba hlokomologwa nakong yeo ka yona ba hlokago thušo kudu bophelong.—Ps. 39:5; 2 Tim. 3:3.
2. Ke ka baka la’ng Bakriste ba tšeela batšofadi godimo?
2 Batho ba Jehofa ba leboga gore go na le batšofadi ka diphuthegong. Re holwa ke bohlale bja bona gomme mohlala wa bona wa tumelo o a re kgothatša. Ba bantši ba rena re tswalana le batšofadi ba bao ba rategago. Lega go le bjalo, go sa šetšwe gore re tswalana le bana babo rena le dikgaetšedi ba bao ba tšofetšego goba go se bjalo, re nyaka go ba swara gabotse. (Bagal. 6:10; 1 Pet. 1:22) Ka moka ga rena re tla holwa ke go ahlaahla pono ya Modimo ka batšofadi. Le gona re tlo ahlaahla le boikarabelo bjoo ditho tša malapa gotee le ditho tša phuthego di nago le bjona ka batšofadi ba bao ba rategago.
“O SE KE WA NTAHLA”
3, 4. (a) Ke selo sefe sa bohlokwa seo mongwadi wa Psalme 71 a ilego a se kgopela go Jehofa? (b) Ditho tše di tšofetšego tša phuthego di ka kgopela’ng go Modimo?
3 Mongwadi yo a buduletšwego wa Psalme 71:9 o ile a lopa Modimo ka gore: “O se ke wa ntahla nakong ya botšofadi; o se ke wa ntlogela ge ke felelwa ke matla.” Go bonagala psalme ye e tšwetša pele Psalme 70, yeo mantšu a yona a ketapele a rego ke “Psalme ya Dafida.” Ka gona go bonagala Dafida e le yena a ilego a dira kgopelo yeo re e balago go Psalme 71:9. O ile a hlankela Modimo go tloga bofseng bja gagwe go fihla botšofading, le gona Jehofa o ile a mo diriša go dira dilo tše dikgolo. (1 Sam. 17:33-37, 50; 1 Dikg. 2:1-3, 10) Lega go le bjalo, Dafida o ile a bona go le bohlokwa gore a kgopele Jehofa gore a tšwele pele a mo hlokomela.—Bala Psalme 71:17, 18.
4 Batho ba bantši lehono ba swana le Dafida. Go sa šetšwe botšofadi le ‘matšatši ao ba sa a thabelego,’ ba tšwela pele go tumiša Modimo kamoo ba ka kgonago ka gona. (Mmo. 12:1-7) Ba bantši ba bona ba ka fo se kgone go dira dilo ka moka tšeo ba bego ba kgona go di dira bophelong, go akaretša le bodireding. Eupša le bona ba ka lopa Jehofa gore a se ke a ba lahla le gore a tšwele pele a ba hlokomela. Batšofadi ba bjalo bao ba botegago ba ka kgodišega gore Modimo o tla araba dithapelo tša bona. Go ba gona, dithapelo tšeo di swana le dilo tšeo Dafida a bego a na le lebaka la go tshwenyega ka tšona tšeo Modimo a ilego a mmudulela go di ngwala.
5. Jehofa o lebelela bjang batšofadi bao ba botegago?
5 Mangwalo a hlalosa ka mo go kwagalago gore Jehofa o tšeela godimo kudu batšofadi bao ba botegago le gore o letetše gore bahlanka ba gagwe ba ba hlomphe. (Ps. 22:24-26; Die. 16:31; 20:29) Lefitiko 19:32 e re: “O eme pele ga moriri o mopududu, o hlomphe motšofadi gomme o boife nna Modimo wa gago. Ke nna Jehofa.” Ee, go hlompha batšofadi phuthegong e be e le boikarabelo bjo bogolo ge mantšu ao a be a ngwalwa, e bile go sa dutše go le bjalo go fihla le lehono. Lega go le bjalo, go thwe’ng ka go ba hlokomela? Ke boikarabelo bja mang?
BOIKARABELO BJA LAPA
6. Jesu o re beetše mohlala ofe tabeng ya go hlokomela batswadi?
6 Lentšu la Modimo le re botša gore: “Godiša tatago le mmago.” (Ek. 20:12; Baef. 6:2) Jesu o ile a gatelela bohlokwa bja taelo ye ka go kgala Bafarisei le bamangwalo bao ba bego ba gana go hlokomela batswadi ba bona. (Mar. 7:5, 10-13) Jesu o re beetše mohlala o mobotse tabeng ya go hlokomela batswadi. Ka mohlala, ge a be a le kgauswi le go hwa koteng ya tlhokofatšo, o ile a laela morutiwa wa gagwe yo a rategago Johane gore a šale a hlokometše mmagwe yoo go bonagalago ka nako yeo e be e le mohlologadi.—Joh. 19:26, 27.
7. (a) Moapostola Paulo o boletše molao ofe wa motheo mabapi le go hlokomela batswadi? (b) Paulo o boletše ka’ng gape?
7 Moapostola Paulo o ile a budulelwa go ngwala gore badumedi ba swanetše go hlokomela malapa a bona. (Bala 1 Timotheo 5:4, 8, 16.) Ela hloko seo Paulo a se ngwaletšego Timotheo ditemaneng tše dingwe tša kgaolo ye. Paulo o ahlaahlile gore ke bomang bao ba ka swanelegago go hwetša thušo ya ditšhelete ka phuthegong le bao ba ka se swanelegego go e hwetša. O hlalositše gabotse gore bana bao e lego badumedi, ditlogolo le ba bangwe ba leloko la bahlologadi bao ba tšofetšego, ke bona ba bego ba na le boikarabelo bjo bogolo bja go ba hlokomela. Ka go re’alo, phuthego e be e ka se imetšwe go sa hlokagale. Ka mo go swanago lehono, e nngwe ya ditsela tšeo ka tšona Bakriste ba bontšhago “boineelo go Modimo” ke ka go hlokomela ba leloko bao ba hlokago thušo ya dilo tše di bonagalago.
8. Ke ka baka la’ng Beibele e sa nee ditsela tše di lebanyago tša go hlokomela batswadi bao ba tšofetšego?
8 Ge re bolela phaa, ke boikarabelo bja bana bao ba godilego ba Bakriste go kgonthišetša gore batswadi ba bona ba a hlokomelwa nameng. Paulo o be a bolela ka ba leloko bao ba dumelago, eupša batswadi bao e sego ditho tša phuthego ya Bokriste ga se ba swanela go hlokomologwa. Ditsela tšeo bana ba hlokomelago batswadi ka tšona ga di swane. Batho ga ba swane. Dinyakwa, dimelo le maemo a tša maphelo a bao ba hlokomelwago ga a swane. Batšofadi ba bangwe ba na le bana ba bantši; mola ba bangwe ba na le ngwana o tee feela. Ba bangwe ba ka kgona go iphediša ka tšhelete ya mmušo, mola ba bangwe ba ka se kgone. Dilo tšeo ba di ratago le tšona ga di swane. Ka go re’alo, e ka se be gabohlale goba go bontšha lerato go sola tsela yeo batho ba bangwe ba lekago go hlokomela ditho tša malapa a gabo bona tšeo di tšofetšego. Go feta moo, Jehofa a ka šegofatša phetho le ge e le efe yeo e theilwego Mangwalong gomme a e dira gore e atlege, go etša ge go bile bjalo go tloga mehleng ya Moshe.—Num. 11:23.
9-11. (a) Ba bangwe ba ka lebeletšana le maemo afe a thata? (Bona seswantšho seo se lego mathomong a sehlogo.) (b) Ke ka baka la’ng bana bao ba godilego ba se ba swanela go akgofela go tlogela tirelo ya nako e tletšego? Bontšha.
9 Ge bana ba dula kgole le batswadi ba bona bao ba tšofetšego, go ka ba thata go ba nea thušo ge ba e hloka. Ge motswadi a ka ba le bothata bja tša maphelo go sa letelwa, mohlomongwe ka baka la ge a wele, a robegile lerapo goba bothata bjo bongwe, go ka nyakega gore bana ba etele batswadi kapejana. Ka morago ga moo, ba ka hloka thušo—mohlomongwe ka nakwana goba ka nako e telele. *
10 Bao ba lego tirelong ya nako e tletšego bao dikabelo tša bona di dirilego gore ba hlankele kgole le gae ba ka lebeletšana le go dira diphetho tše thata kudu. Bohle bao ba hlankelago e le ditho tša lapa la Bethele, baromiwa le balebeledi ba basepedi, ba lebelela dikabelo tša bona e le tša bohlokwa, e le tšhegofatšo e tšwago go Jehofa. Lega go le bjalo, ge batswadi ba bona ba babja, selo sa mathomo seo ba se naganago e ka ba gore: ‘Re swanetše go tlogela kabelo ya rena re boele gae go yo hlokomela batswadi ba rena.’ Eupša e tla ba gabohlale go naganišiša ka thapelo ge e ba seo e le sona seo batswadi ba tlogago ba se nyaka goba ba se kganyoga. Ga go na motho yo a swanetšego go akgofela go tlogela ditokelo tša tirelo, le gona o ka hwetša gore seo ga se hlokagale. Na bothata bjoo bja tša maphelo ke bja nakwana moo ba bangwe ka phuthegong ya batswadi ba gago ba ka thabelago go thuša?—Die. 21:5.
11 Ka mohlala, ela hloko mohlala wa barwarre ba babedi bao ba bego ba hlankela kgole le gae. Yo mongwe e be e le moromiwa kua Amerika Borwa gomme yo mongwe a hlankela ntlongkgolo kua Brooklyn, New York. Batswadi ba bona bao ba tšofetšego ba be ba nyaka thušo. Barwarre ba le basadi ba bona ba ile ba ya gae go yo bona gore ba ka ba thuša ka eng le gona bjang. Ge nako e dutše e eya, morwa wa bona yo a bego a hlankela kua Amerika Borwa le mosadi wa gagwe ba ile ba nagana ka go tlogela kabelo ya bona gomme ba boele gae. Ke moka ba ile ba hwetša mogala go tšwa go molomaganyi wa sehlopha sa bagolo wa phuthegong ya batswadi ba bona. Bagolo bao ba be ba boledišane ka boemo gomme ba nyaka gore baromiwa bao ba tšwele pele kabelong ya bona. Bagolo ba ba be ba tšeela godimo tirelo ya banyalani ba gomme ba be ba ikemišeditše go dira sohle seo ba ka se kgonago go ba thuša go hlokomela batswadi ba bona. Bohle ka lapeng leo ba ile ba leboga lerato leo ba le bontšhitšwego.
12. Lapa la Bakriste le swanetše go tshwenyega ka eng ge le kgetha mokgwa wa go hlokomela batswadi bao ba tšofetšego?
12 Lapa la Bakriste le swanetše go kgonthišetša gore mokgwa le ge e le ofe woo le o kgethago go hlokomela batswadi bao ba tšofetšego, o tla emela leina la Modimo gabotse. Le ka mohla ga re nyake go swana le baetapele ba bodumedi ba mehleng ya Jesu. (Mat. 15:3-6) Re nyaka gore diphetho tša rena di godiše Modimo le phuthego.—2 Bakor. 6:3.
BOIKARABELO BJA PHUTHEGO
13, 14. Ke ka baka la’ng re ka phetha ka gore go ya ka Mangwalo diphuthego di thabela go thuša ditho tša tšona tšeo di tšofetšego?
13 Ga se bohle ba ka kgonago go thuša bao ba lego tirelong ya nako e tletšego ka tsela yeo e sa tšwago go hlaloswa. Lega go le bjalo, go ya ka boemo bjo bo ilego bja rotoga lekgolong la pele la nywaga, go molaleng gore diphuthego di thabela go thuša bana babo rena le dikgaetšedi ba ba tšofetšego bao ba beago mohlala. Beibele e re phuthegong ya Jerusalema “go be go se na mohloki.” Ga se gore bohle ka phuthegong ba be ba humile. Go bonagala ba bangwe ba be ba se na sa bona, eupša “go be go abelwa yo mongwe le yo mongwe go ya kamoo a bego a hloka ka gona.” (Dit. 4:34, 35) Ka morago go ile gwa tšwelela boemo bjo itšego ka phuthegong yeo. Go ile gwa begwa gore “bahlologadi ba [itšego] ba be ba tshedišwa mahlo kabong ya dijo ya letšatši le letšatši.” Ka gona baapostola ba ile ba laela gore go kgethwe banna ba ba swanelegago bao ba ilego ba kgonthišetša gore dinyakwa tša bahlologadi bao di kgotsofatšwa ka tsela ya maleba le yeo e kgotsofatšago. (Dit. 6:1-5) Ke therešo gore kabo yeo ya dijo ya letšatši le letšatši e be e le tokišetšo ya nakwana yeo e bego e diretšwe go thuša bao ba bego ba fetogile Bakriste ka Pentekoste ya 33 C.E. gomme ba šetše Jerusalema ka nakwana gore ba agwe moyeng. Lega go le bjalo, tsela yeo baapostola ba ilego ba arabela ka yona e bontšha gore phuthego e ka thuša go hlokomela ditho tša yona tšeo di hlokago thušo.
14 Go etša ge go boletšwe pejana, Paulo o ile a nea Timotheo ditaelo tša gore ke bahlologadi bafe ba Bakriste bao ba bego ba ka swanelega go hwetša thušo ya dilo tše di bonagalago ka phuthegong. (1 Tim. 5:3-16) Jakobo le yena o ile a budulelwa go ngwala gore Bakriste ba na le boikarabelo bja go hlokomela ditšhiwana, bahlologadi le ba bangwe ge ba tlaišega goba ba hloka thušo. (Jak. 1:27; 2:15-17) Moapostola Johane le yena o ile a re: “Mang le mang yo a nago le dilo tša lefase le gomme a bona ngwanabo a hloka, fela a se mo šokele, ke ka tsela efe lerato la Modimo le dulago le le go yena?” (1 Joh. 3:17) Ge e ba Mokriste yo mongwe le yo mongwe a na le boikarabelo bja go hlokomela bao ba hlokago thušo, na diphuthego le tšona ga se tša swanela go dira se se swanago?
15. Ke dilo dife tšeo di ka akaretšwago ge re thuša bana babo rena le dikgaetšedi bao ba tšofetšego?
15 Dinageng tše dingwe, mmušo o nea batšofadi phenšene, o ba hlokomela ka mananeo a go thekga setšhaba le go ba thuša ka batho bao ba tla ba hlokomelago ka gae. (Baroma 13:6) Mafelong a mangwe ditirelo tše bjalo ga di gona. Ka baka leo, tsela yeo ba leloko le phuthego ba tla thušago bana babo rena le dikgaetšedi bao ba tšofetšego e tla fapana go ya ka maemo. Ge e ba bana bao e lego Bakriste ba dula kgole le batswadi ba bona, seo se ka kgoma thušo yeo ba ka kgonago go ba nea yona. E tla ba mo gobotse gore bana bao ba boledišane ka bolokologi le bagolo ba phuthegong yeo batswadi ba bona ba lego go yona go kgonthišetša gore bohle ba kwešiša maemo a ka lapeng. Ka mohlala, bagolo ba ka kgona go thuša batswadi bao ka go ba tsebiša ka mananeo a mmušo a go hlokomela setšhaba tikologong ya gabo bona. Le gona ba ka lemoga maemo a itšego ao ba ka lemošago bana bao ba godilego ka wona, go swana le gore batswadi ba bona ga ba bule mangwalo a bohlokwa goba gore ga ba diriše dihlare ka tsela ya maleba. Go boledišana ka tsela e bjalo e botho go ka thibela maemo go mpefala gomme gwa dira gore go be le tharollo e kaone. Go molaleng gore mathata a lapa a ka fokotšega ge go na le batho bao ba thušago goba bao ba eletšago bana bao ba lego kgole le batswadi ba bona bao ba tšofetšego.
16. Bakriste ba bangwe ba thuša bjang batšofadi ka phuthegong?
16 Ka baka la go rata batšofadi, Bakriste ba bangwe ba ithaopetše go diriša nako le matla a bona go thuša ka selo le ge e le sefe seo ba ka se kgonago. Ba kgonthišetša gore ba hlokomela ditho tše di tšofetšego tša phuthego. Ba bangwe ba ithaopela go abelana mediro le ba bangwe ka phuthegong gomme ba šiedišana go hlokomela batšofadi. Ka ge ba lemoga gore maemo a bona ga a ba dumelele go tsenela tirelo ya nako e tletšego, ba thabela go thuša bana bao ba lego tirelong ya nako e tletšego go tšwela pele ka mošomo woo ba o kgethilego. Ruri bana babo rena bao ba bontšha moya o mobotse! Ke therešo gore go ikemišetša ga bana babo rena go thuša ga go bolele gore bana ga ba sa ikarabela ka go dira seo ba ka se kgonago go thuša batswadi ba bona.
HLOMPHA BATŠOFADI KA GO BA MATLAFATŠA
17, 18. Ke’ng seo se ka dirago gore go hlokomela batšofadi go be bonolo?
17 Batšofadi le bohle bao ba ba hlokomelago ba ka katanela go dira gore boikarabelo bjo bo se be boima. Ge e ba o tšea karolo go se, dira sohle seo o ka se kgonago go dula o na le pono e botse. Maemong a mangwe, botšofadi bo baka manyami goba kgateletšego. Ka go re’alo, o ka swanelwa ke go dira maiteko a magolo gore o hlomphe le go kgothatša bana babo rena le dikgaetšedi bao ba tšofetšego ka go dira gore dipoledišano tša lena e dule e le tšeo di agago. Re swanetše go reta bao ba beilego mohlala o mobotse tirelong ya bona go Modimo. Jehofa ga a lebale seo ba se dirilego go mo hlankela, ka gona le Bakristegotee le bona ga ba se lebale.—Bala Maleaki 3:16; Baheberu 6:10.
18 Go oketša moo, mathata a letšatši le letšatši a go hlokomela batšofadi a ka ba bonolo ge batšofadi le bahlokomedi ba bona ba fela ba sega ge go swanetše. (Mmo. 3:1, 4) Batšofadi ba bantši ga ba nyake go ba morwalo. Ba a lemoga gore ba ka newa tlhokomelo le go etelwa gantši ge e ba ba le botho. Go tlwaelegile go kwa bao ba etelago batšofadi ba re: “Ke be ke ile go kgothatša mogwera wa ka yo a tšofetšego, eupša ke tlogile moo ke kgothatšegile.”—Die. 15:13; 17:22.
19. Ba banyenyane le ba bagolo ba ka ba le pono efe ka bokamoso?
19 Re fagahletše letšatši leo go tla felago tlaišego le ditlamorago tša go se phethagale. Ge re sa letetše seo, anke re duleng re nagana ka kholofelo ya rena ya bokamoso bjo bo sa felego. Re a tseba gore go ba le tumelo dikholofetšong tša Modimo go bjalo ka tshetledi dinakong tša mathata goba tša tlaišego. Ka ge re na le tumelo, “ga re lape, eupša gaešita le ge e ba motho yo re lego yena ka ntle a onala, ruri motho yo re lego yena ka gare o mpshafatšwa letšatši le letšatši.” (2 Bakor. 4:16-18; Baheb. 6:18, 19) Lega go le bjalo, go tlaleletša tabeng ya go dula o na le tumelo e tiilego dikholofetšong tša Modimo, ke’ng seo se ka go thušago go phethagatša boikarabelo bja go hlokomela batšofadi? Sehlogong se se latelago re tlo ahlaahla tše dingwe tša ditšhišinyo tšeo re ka di dirišago.
^ ser. 9 Sehlogo se se latelago se tla ahlaahla e mengwe ya mekgwa ya tlhokomelo yeo batšofadi le bana ba bona ba ka e dirišago.


text:
MADIRENG A LEFASE
Go Lebiša Tlhokomelo e Kgethegilego Amerika
Ditaba tšeo di tšwago Karolong ya Lefase ya ka Bodikela di bontšha bohlokwa bja bohlale bja Beibele bjo bo sa felelwego ke nako.
GO FOKOTŠA KGATELETŠEGO—NA E KA BA KA GO FOKOTŠA GO BALA DI-EMAIL?
Go ya ka nyakišišo yeo e dirilwego kua Vancouver, Canada, batho ba ka fokotša kgateletšego ge ba ka bala di-email gararo feela ka letšatši go e na le go di bala gantši. Kostadin Kushlev, yo a bego a eteletše pele nyakišišo yeo, ge a bolela ka mafelelo a yona o itše: “Batho ba hwetša go le thata go lwantšha mokgwa wa go bala melaetša ya e-mail, mola go lwantšha mokgwa woo go ka fokotša kgateletšego ya bona.”
SEO GO KA NAGANWAGO KA SONA: Re phela ‘dinakong tše di hlobaetšago tšeo go lego thata go lebeletšana le tšona.’ Ka gona, re swanetše go nyaka ditsela tša go fokotša kgateletšego.
GO ATA GA DIHLAPI TŠEO DI BEGO DI REILWE KA BONTŠI
Pego ya Wildlife Conservation Society (WCS) e re: “Go utolotšwe gore go ata ga dikgopa, matlapakgerere le dihlapi go kaonefetše mafelong ao mmušo o thibetšego batho go tloša dilo le ge e le dife tša tlhago” kua Belize le dihlakahlakeng tše dingwe tša Caribbean. Pego yeo e oketša ka gore: “Go ka tšea bonyenyane ngwaga go ya go mengwaga e tshela gore mehuta ya dihlapi tšeo di reilwego ka bontši e boele e ate mafelong ao mmušo o thibetšego batho go tloša dilo le ge e le dife tša tlhago, eupša gore di boele di ate ka mo go feletšego . . . go ka tšea mengwaga e masomesome.” Janet Gibson, molaodi wa lenaneo la WCS, o boletše ka Belize gore: “Go molaleng gore mafelong ao mmušo o thibetšego batho go tloša dilo le ge e le dife tša tlhago a ka thuša go oketša mehutahuta ya dihlapi le ya diphedi ka kakaretšo nageng yeo.”
SEO GO KA NAGANWAGO KA SONA: Na go fetofetoga ga dilo tša tlhago go bontšha gore go na le Mmopi yo bohlale?
BOŠORO KUA BRAZIL
Tirelo ya ditaba ya Agência Brasil e bega gore bošoro bo a oketšega kua Brazil. Ka 2012, palo ya dipolao e ile ya feta 56 000, e lego palo e fetago dipalo ka moka tšeo di kilego tša begwa ka ngwaga ke ba Lefapha la tša Maphelo. Setsebi sa tšhireletšego ya batho ka kakaretšo, e lego Luís Sapori o dumela ka gore koketšego yeo e bontšha go hlokega ga boitshwaro. O itše ge batho ba se sa hlompha melao ya setšhaba seo se hlabologilego, “ba thoma go itšeela molao matsogong e le gore ba hwetše dilo tšeo ba di nyakago.”
NA O BE O TSEBA? Beibele e boletše ka nako yeo ka yona lerato ‘le tlago go fola’ le go oketšega ga go hloka molao.